56 Godkendelse af dagsordenen\nFraværende: Mira Issa Bloch, Birte M. Andersen\n57 Byrådsmedlem Malene Ringberg ønsker orlov\nByrådsmedlem Malene Ringberg har anmodet om orlov for perioden 1. maj 2019 - 31. oktober 2019.\nByrådsmedlem Malene Ringberg har den 5. marts 2019 anmodet om orlov for perioden 1. maj 2019 - 31. oktober 2019.\nDet påhviler borgmesteren at indkalde stedfortræderen til et byrådsmedlem, når han får meddelelse om, at et medlem vil være forhindret i at varetage sine kommunale hverv i en forventet periode af mindst en måned, og fraværet skyldes helbredstilstand, graviditet, barsel eller adoption, varetagelse af andet offentligt hverv, forretninger eller lignende, jf. styrelseslovens § 15, stk. 2, 1. pkt.\nI henhold til samme lovs § 15, stk. 3 udtræder stedfortræderen, når medlemmet igen kan varetage sine kommunale hverv.\nStedfortræder er Jan Krogh Rasmussen.\nSocialdemokratiets byrådsgruppe har besluttet, at Jan Krogh Rasmussen i givet fald indtræder i Socialudvalget.\nat byrådsmedlem Malene Ringberg fritages for hvervet som byrådsmedlem for perioden 1. maj 2019 – 31. oktober 2019\nat stedfortræder Jan Krogh Rasmussen indtræder i Byrådet for perioden 1. maj 2019 – 31. oktober 2019.\nFraværende: Mira Issa Bloch og Birte M. Andersen\n58 Kommissorium for Byrådets Opgaveudvalg vedrørende Demokrati og Borgerinddragelse\nStrategispor 2 i Byrådets Udviklingspolitik 2018-2021 handler om "Demokrati og Borgerinddragelse." På den baggrund skal Byrådet behandle forslag til kommissorium for arbejdet i Byrådets kommende opgaveudvalg vedrørende demokrati og borgerinddragelse.\nByrådet vedtog den 3. oktober 2018 "Udviklingspolitikken 2018-2021". Udviklingspolitikken er vedlagt som bilag 1.\nStrategispor 2 i udviklingspolitikken handler om "Demokrati og Borgerinddragelse", og her er det vedtaget, at arbejdet med udvikling i dette strategispor skal ske i et særligt opgaveudvalg. Opgaveudvalget nedsættes af Byrådet med henblik på at arbejde med strategisporet i perioden fra 3. kvartal 2019 til og med 2. kvartal 2020. Kommissoriet skrives med det udgangspunkt og med de erfaringer, som Byrådet har, når arbejdet sættes i gang.\nOm arbejdsformen er det vedtaget, at det konkrete indhold i arbejdet og den konkrete arbejdsform beskrives nærmere i et kommissorium, som besluttes af Byrådet, når arbejdet sættes i gang. Om arbejdsformen er det endvidere bestemt, at opgaveudvalget kan sammensættes af byrådsmedlemmer, borgere, virksomheder, foreninger, eksperter - alt efter, hvad opgaven defineres til. Endvidere gælder det, at udvalget kan nedsætte undergrupper og inddrage offentligheden undervejs i arbejdet.\nUdvalget forventes at aflevere anbefalinger til Byrådet i forhold til strategisporet i udviklingspolitikken, men udvalget kan undervejs også igangsætte initiativer/prøvehandlinger i samarbejde med f.eks. virksomheder og foreninger.\nØkonomiudvalget har opgaven - sammen med formanden for opgaveudvalget - med at forberede et kommissorium, der definerer opgaven og arbejdsformen nærmere, inden Byrådet sætter arbejdet i gang. Økonomiudvalget drøftede ved møde den 20. marts 2019 et første udkast til kommissorium med formand og næstformand i det kommende opgaveudvalg - herunder de relevante høringssvar, som er indkommet i relation til strategispor 2 i udviklingspolitikken. På baggrund af drøftelsen forelægges her et forslag til kommissorium med indstilling om, at dette godkendes endeligt af Byrådet.\nForslaget til kommissorium lægger op til, at det kommende opgaveudvalg skal udarbejde forslag til Byrådet om en revision af den gældende ”Politik for Borgerinddragelse”, formulere forslag til nye initiativer/forandringer til forbedring af demokrati og borgerinddragelse samt beskrive den standard, som herefter er gældende for Byrådets arbejde.\nSom grundlag for arbejdet skal udvalget indsamle og præsentere viden om de initiativer, som Byrådet og andre allerede har taget for at sikre demokrati og borgerinddragelse.\nSom bilag 2 og 3 er vedlagt:\nforslag til kommissorium for det kommende opgaveudvalgs arbejde\nByrådets politik for borgerinddragelse. (Udkast til kommissorium lægger op til, at denne politik er i fokus for opgaveudvalgets arbejde).\nDer lægges med det vedlagte udkast til kommissorium op til, at arbejdet i opgaveudvalget skal gennemføres inden for de gældende budgetmæssige rammer.\nVed Byrådets endelige vedtagelse af udviklingspolitikken blev det besluttet, at høringssvarene vil indgå i de respektive forarbejder til kommissorier for strategisporene i udviklingspolitikken. I relation til strategispor 2; "Demokrati og Borgerinddragelse" er der i høringssvarene indgivet følgende bemærkninger:\n"Rådet anerkender og er positiv over for den udarbejdede Udviklingspolitik og vil gerne være medinddraget i processen og udarbejdelsen af kommissorierne for de forskellige strategispor".\n"Demokrati og Borgerinddragelse skal styrkes yderligere i en form, så inddragelsestroværdigheden føles reel, så borgerne motiveres for at ville yde en positiv indsats i forskellige hørings- og debatfaser og så borgerne motiveres i den fremtidige opgave med at være frivillig på en ligeværdig måde, som skaber værdier for alle parter i indsatskæden".\n"Integrationsrådet vil understøtte arbejdet med at udvikle demokratiet i Skanderborg Kommune og ønsker at indgå i opgaveudvalget vedrørende strategispor 2, "Demokrati og Borgerinddragelse.\nI strategispor 2 er følgende beskrevet: Det ligger derfor Byrådet på sinde, at alle oplever og mærker værdien af det lokale demokrati, og at alle kan og vil deltage i de demokratiske processer. Her foreslår Integrationsrådet, at det tilføjes, at kommunen vil investere ressourcer i at udbrede og forankre den danske demokratiforståelse, ligesom den lokale demokratiforståelse kan udvikles ved at inddrage alle de gode værdier, som flygtninge og indvandrere bringer med sig til Danmark. Det er centralt for Intetrationsrådet at være med i arbejdet med at styrke demokrati, borgerinddragelse og åbenhed. Integrationsrådet repræsenterer en målgruppe, som gerne skal opleve de bedste muligheder i forhold til at komme i dialog og samarbejde med kommunen og føle sig som en del af et stærkt fællesskab. Dette vil Integrationsrådet kunne understøtte ved at være en del af arbejdet med strategispor 2."\nFra bestyrelsen på Bakkeskolen\n"I strategispor 2 (Demokrati og Borgerinddragelse) vil vi finde det naturligt, at repræsentanter for skolebestyrelserne og andre brugerbestyrelser inddrages i udvalgsarbejdet".\nFra bestyrelsen på Gyvelhøjskolen\n"Dialogen mellem Byråd og Borgerrepræsentation er prioriteret fint, men det er vigtigt, at der fremadrettet også tænkes i fysiske rammer for mødeafviklingen, der understøtter en reel dialog ift. at kunne føre en samtale. Lyden i den store hal på Fælleden var en stor forhindring for reel dialog med mulighed for inddragelse af alle, der stod omkring standene."\nOversigt over de samlede høringssvar samt Byrådets besvarelse af disse er vedlagt som bilag 4.\nat forslaget til kommissorium for Byrådets opgaveudvalg vedrørende "Demokrati og Borgerinddragelse" godkendes.\nFraværende: Jan Krogh Rasmussen, Mira Issa Bloch, Birte M. Andersen\nat godkende forslaget til kommissorium for Byrådets opgaveudvalg vedrørende "Demokrati og Borgerinddragelse"\nat udpege følgende, som Byrådets repræsentanter i udvalget:\nat udpege formand og næstformand for udvalget således:\nFormand: Mira Issa Bloch\nNæstformand: Jens Erik Sørensen\nat der i forlængelse af Byrådets godkendelse af kommissoriet gennemføres en annoncering efter de øvrige 10 medlemmer af udvalget\nat Byrådet efterfølgende godkender den samlede bemanding af udvalget.\nØkonomiudvalget, 24. april 2019, pkt. 79:\nat forslaget til kommissorium for Byrådets opgaveudvalg vedrørende "Demokrati og Borgerinddragelse" godkendes\nat Byrådet udpeger de 5 medlemmer af udvalget, som repræsenterer Byrådet\nat Byrådet udpeger en formand og en næstformand for udvalget.\nat der i forlængelse af Byrådets godkendelse af kommissoriet gennemføres en annoncering efter de øvrige 10 medlemmer af udvalget.\nBilag 1- Byrådets Udviklingspolitik 2018-2021\nForslag til kommissorium for Byrådets opgaveudvalg vedrørende demokrati og borgerinddragelse\nBilag 2- Politik for borgerinddragelse\nBilag 3 - Byrådets Udviklingspolitik - oversigt over høringssvar og Byrådets besvarelse af disse\n59 Kommuneplantillæg 16-22 for Langvad Bakker, Låsby - Forslag til udsendelse i høring\nByrådet anmodes om at tage stilling til, om vedlagte forslag til Kommuneplantillæg 16-22 med tilhørende strukturplan for Langvad Bakker skal sendes i offentlig høring.\nGrundejerne i Langvad Bakker har anmodet om igangsætning af planlægning for det nuværende perspektivområde nord for Låsby - herefter kaldet Langvad Bakker. Langvad Bakker er beliggende nord for Låsby og meget tæt på kommunegrænsen til Silkeborg Kommune. Mod nord, øst og vest er der kuperede landskaber med smukke kig og rig natur, herunder Lyngbygård Ådal og Langvad Bæk. Mod syd støder området op til Klanghøj, et parcelhusområde udbygget i perioden 1980-2010, og mod sydøst forbindes området med det kulturhistoriske centrum i Låsby, omfattende kirken, kroen og flere af de gamle gårde fra landsby-tiden.\nEfter forelæggelse af høringssvar fra foroffentlighedsfasen besluttede Økonomiudvalget den 12. december 2018 at fortsætte planlægningen for et kommuneplantillæg og en strukturplan. På samme møde traf Økonomiudvalget beslutning om vejadgang til området samt institutionsforhold, der er indarbejdet som en del af forslaget til Kommuneplantillæg 16-22.\nØkonomiudvalget besluttede den 20. februar 2019 en række anbefalinger, der er lagt til grund for udarbejdelsen af strukturplanen og kommuneplantillægget. Derudover besluttede Økonomiudvalget, at der skal arbejdes videre med udvikling af et naturpotentiale østligt i kommuneplanområdet.\nLink til området i Google Maps\nForslag til Kommuneplantillæg 16-22 omfatter et areal på ca. 27 ha, hvoraf godt 16 ha udgøres af bolig- og offentlige formål, og knap 11 ha udgøres af fælles friarealer og rekreative formål. Forslaget fastlægger den overordnede disponering af området under hensyntagen til terræn, natur, strømningsveje for overfladevand, indsigt til Låsby Kirke, adgangsforhold til området og sikring af eksisterende funktioner i udkanten af området.\nOmrådet skal i første omgang vejbetjenes fra Klankballevej og på sigt suppleres med en ny vej vest om Låsby, som også kan være adgangsvej til de perspektivarealer, der ligger vest for byen.\nMed Kommuneplantillæg 16-22 sikres der areal til de næste 10-12 års boligudbygning i Låsby. Der sikres også centrale arealer til etablering af væsentlige, offentlige funktioner, som følge af den udvikling, Låsby står overfor: Et areal til daginstitution i nærhed til den eksisterende, mulighed for menighedshus eller lignende funktioner tæt på Låsby Kirke og et areal til offentlig park, som binder de øvrige funktioner sammen. Placeringen af disse væsentlige, offentlige funktioner fungerer som et bindeled mellem den eksisterende og den nye by. Forslaget til kommuneplantillæg er vedlagt som bilag 1.\nKontrolleret udbygning med en rækkefølgeplan\nEn rækkefølgeplan fastlægger en prioriteringsrækkefølge for lokalplanlægning og udbygning af det første boligområde. Derudover sikrer rækkefølgeplanen, at de enkelte boligudlæg i Langvad Bakker udbygges i et hensigtsmæssigt tempo, så der ikke opstår en overkapacitet af boligudbud i Låsby.\nByrådet er forpligtet til at virke for realisering af kommuneplanen. Når Kommuneplantillæg 16-22 er endeligt vedtaget, vil det dermed være i overensstemmelse med rækkefølgeplanen at igangsætte planlægning for det første boligområde.\nDerfor skal Byrådet - forud for endelig vedtagelse af kommuneplantillægget - tage stilling til afsætning af midler til etablering af de nødvendige investeringer i forbindelse med realisering af planlægningen for det første boligområde jf. rækkefølgeplanen. En oversigt over de investeringer, der vurderes at være nødvendige, fremgår under afsnittet Økonomi.\nJf. planlovens § 21 b kan kommunalbestyrelsen fremrykke lokalplanlægning for et område i strid med kommuneplanens rækkefølgebestemmelser, såfremt der foreligger en udbygningsaftale med grundejer. Udbygningsaftaler kan kun omfatte infrastrukturprojekter, og skal indgås på grundejers egen opfordring. Grundejer kan således ikke pålægges at afholde udgifter.\nRetningslinje om bevaringsværdigt landskab\nForslaget til Kommuneplantillæg 16-22 indeholder også forslag om at ændre kommuneplanens retningslinje vedrørende udpegning af bevaringsværdigt landskab omkring dalarmen ved Langvad Bæk, der ligger øst for kommuneplantillæggets afgrænsning. Ifølge retningslinjen skal hensynet til landskabets karakter og visuelle oplevelsesmuligheder tillægges særlig stor værdi.\nI forbindelse med disponeringen af nye boligområder i Langvad Bakker er denne retningslinje indarbejdet ved at sikre, at nye boligområder er placeret, så man fra dalarmen (ved færdsel på Sorringvej) fortsat vil have en upåvirket naturoplevelse mod vest. Dette sikres ved, at udpegningen af bevaringsværdigt landskab tilrettes, så den flugter med de nye rammer til boligformål.\nStrukturplanen danner grundlag for fremtidig lokalplanlægning\nEt kommuneplantillæg kan kun i begrænset omfang gengive de visioner og intentioner, Byrådet har til udviklingen af Langvad Bakker. Forslag til Kommuneplantillæg 16-22 hænger derfor nøje sammen med den tilhørende strukturplan, som via illustrationer, billeder og beskrivelser redegør for de intentioner, der danner grundlag for udviklingen af Langvad Bakker. Strukturplanen er ikke juridisk bindende, men vil blive brugt som rammesætning for den fremtidige lokalplanlægning, der i højere grad end et kommuneplantillæg kan fastlægge specifikke bestemmelser, som opfylder intentionerne med området. Strukturplanen er indeholdt i forslaget til kommuneplantillægget (bilag 1).\nStrukturplanen omfatter et areal, der er større end kommuneplantillægget. Det skyldes et ønske om at sikre en helhed i planlægningen, som rækker ud over det areal, der kommuneplanlægges med forslag til Kommuneplantillæg 16-22. Den nordligste del af strukturplanområdet kan først kommuneplanlægges, når der er taget endelig stilling til behov for udvidelse af kapaciteten på Låsby Skole og sikret en supplerende vejadgang til Langvad Bakker vest om Låsby.\nNaturgenopretning underbygger strukturplanens visioner\nØst for strukturplanområdet findes en dalarm fra Lyngbygård Ådal, hvor Sorringvej, der i dag fungerer som sti, løber. Der er stejle skrænter ned med åen, og området er delvist landbrugsjord, delvist bevokset med træer og delvist udlagt som overdrev, der er en beskyttet naturtype. Der er et stort potentiale for at udvide dette naturområde, som også vil kunne fungere som græsningsareal for dyr til glæde for biodiversiteten og ikke mindst den rekreative værdi for det nye boligområde og de eksisterende boliger i Låsby.\nSåfremt det ønskes at udnytte potentialet for at udvide det eksisterende naturområde, vurderes der at være behov for en kommunal indsats i de første fem år, idet omdannelse af nuværende landsbrugsjord til overdrevsareal skal følge en konverteringsplan, hvor jorden skal plejes på en særlig måde. En femårig periode med pleje vurderes at medføre en omkostning på 60.000 kr. i alt. Såfremt der skal gå dyr på arealet, vil der også være udgifter til hegn med solceller til strøm, vandingssystem og låger til offentlig adgang samt indkøb af dyr og etablering af læskur. Denne udgift vil udgøre i alt ca. 100.000 kr. Dertil vil komme en årlig driftsudgift på ca. 20.000 kr. Området vil på sigt kunne overdrages til en fremtidig grundejerforening.\nDer er med henvisning til lov om miljøvurdering af planer og programmer blevet foretaget en miljøscreening af forslag til Kommuneplantillæg 16-22. Miljøscreeningen har vist, at forslaget til Kommuneplantillæg 16-22 udlægger rammeområder med hensigtsmæssige placeringer, og har indarbejdet tilstrækkelige bestemmelser til at sikre de potentielle miljøkonflikter, planlægningen kan medføre. Miljøscreeningen har ikke medført krav om udarbejdelse af en egentlig miljøvurdering. Miljøscreeningen indgår som bilag i forslaget til Kommuneplantillæg 16-22.\nÆndring af Exner-fredninger kræver godkendelse\nDen fremtidige vejadgang til boligområdet vil komme til at berøre en udpeget Exner-fredning, der har til formål at sikre de nære kirkeomgivelser. Dertil er to mindre arealer i tilknytning til Kirketorvet omfattet af Exner-fredninger, som kan blive berørt, når Kirketorvet omdannes.\nÆndringer, der berører disse fredninger, kræver godkendelse af Fredningsnævnet og Menighedsrådet for Låsby Sogn. Der er pågående dialog med Menighedsrådet samt Aarhus Stift om dette forhold.\nØkonomiudvalget har på deres tidligere behandlinger fået præsenteret følgende materiale, som også vedlægges denne sagsfremstilling:\nHøringssvar, oversigt over høringssvar og inputs fra borgermødet - fremkommet i forbindelse med en afholdt foroffentlighedsfase efter planlovens § 23c. Materialet er vedlagt som henholdsvis bilag 2, 3 og 4. Administrationen har anvendt de indkomne høringssvar og inputs fra borgermødet som rammesætning af scenarier og analysearbejde, der ligger til grund for udarbejdelse af forslaget til Kommuneplantillæg 16-22.\nTrafikanalyse om muligheder og konsekvenser for forskellige scenarier af vejbetjening - har dannet baggrund for beslutning om valg af vejadgange til betjening af området. Analysen er vedlagt som bilag 5.\nSupplerende grundvandsredegørelse - har dannet grundlag for vurderingen af behovet for boligudlæg samt placering af dette, med henblik på vurdering af risiko for forurening af grundvandet. Grundvandsredegørelsen er vedlagt som bilag 6.\nAnalyse af boligpotentiale og efterspørgsel på boligtyper i Låsby - har været med til at målrette fordelingen af boligtyper i kommuneplantillægget og strukturplanen. Analysen er vedlagt som bilag 7.\nSupplerende sagsfremstilling til Økonomiudvalget den 24. april 2019:\nDe forudsatte forslag til forandringer - jævnfør indstillingen fra Miljø- og Planudvalget - vil via fagudvalgene blive fremsendt til behandling i Økonomiudvalget i juni 2019.\nSupplerende sagsfremstilling til Byrådet den 2. maj 2019:\nMiljø- og Planudvalget behandlede den 2. marts 2019 (sag nr. 57) en selvstændig sag om udpegningen af det bevaringsværdige landskab ved dalarmen ved Langvad Bæk. Beslutningen i denne sag skulle have været indarbejdet ved Økonomiudvalgets behandling af denne sag om kommuneplantillæg for Langvad Bakker. Det er imidlertid ikke sket, og Økonomiudvalget har dermed ikke haft lejlighed til at behandle denne del af sagen.\nVed Byrådets behandling af denne sag om kommuneplantillæg for Langvad Bakker suppleres indstillingen fra Økonomiudvalget derfor med Miljø- og Planudvalgets indstilling omkring ændringer i forhold til udpegningen af det bevaringsværdige landskab ved dalarmen ved Langvad Bæk.\nDer vedlægges et supplerende bilag, der viser den indstillede udpegning af det bevaringsværdige landskab ved dalarmen ved Langvad Bæk.\nDe forventede udgifter, administrationen vurderer nødvendige som følge af planens endelige vedtagelse, omfatter:\nEtablering af vejadgang via Klankballevej. Overslag på udgift: 4 mio. kr.\nOpgradering af Kirketorvet. Overslag på udgift: 3 mio. kr.\nOpgradering af Hovedgaden. Overslag på udgift: 500.000 kr.\nOpkøb af jord til institutionsformål. Overslag på udgift: 0,5-1 mio. kr.\nOpførsel af institution. Overslag på udgift: 33 mio. kr.\nEtablering af vejadgang til institution. Overslag på udgift: 100.000 kr.\nOpstart af naturgenopretning (5 år) Overslag på udgift: 260.000 kr.\nNår der udlægges areal til offentlige og rekreative formål, kan ejerne forlange, at Skanderborg Kommune overtager arealet. Det kan være tilfældet for området omkring den eksisterende gård, der udlægges til offentlige formål, samt arealet syd for den eksisterende gård, der udlægges til park. Denne udgift er ikke prissat. Udgifter til erhvervelse af arealet til daginstitutionsformål er nævnt i oversigten.\nI forbindelse med foroffentlighedsfasen blev der gennemført en større inddragelsesproces, hvor der blev afholdt aktørmøder og grundejermøder med relevante interessenter, samt et åbent borgermøde med ca. 170 deltagere. Dertil er der udviklet en hjemmeside med information om processen og området. I forbindelse med høringsprocessen vil hjemmesiden blive opdateret med nyeste information om forslaget og strukturplanen.\nBorgerinddragelse sker i øvrigt efter planlovens bestemmelser, dvs. direkte meddelelse til grundejere og andre berørte parter samt ved annoncering på kommunens hjemmeside. Derudover indrykkes henvisningsannonce i Uge-Bladet.\nDet er administrationens vurdering, at høringsfristen for kommuneplantillægget er 8 uger, idet der er tale om mere end en mindre ændring i kommuneplanens rammedel samt væsentlige ændringer i planens hovedstruktur.\nDer vil være mulighed for at afholde et borgermøde i høringsperioden, såfremt Byrådet ønsker det.\nSupplerende indstilling til Byrådet den 2. maj 2019:\nMiljø- og Planudvalget indstiller,\nat udpegningen af det bevaringsværdige landskab ved dalarmen ved Langvad Bæk ændres, som vist på bilag til supplerende sagsfremstilling\nat udpegningen undtager rammeområde 51.B.13\nat ændringen indarbejdes i forslag til Kommuneplantillæg 16-22 for Langvad Bakker.\nIndstilling til direktionen den 26. marts 2019:\nat forslag til Kommuneplantillæg 16-22 med tilhørende strukturplan offentliggøres og sendes i 8 ugers høring\nat midler til nødvendige investeringer som følge af planens endelige vedtagelse indgår som led i budgetprocessen forud for budget 2020\nat det besluttes, hvorvidt der skal afholdes borgermøde i høringsperioden.\nat forslag til Kommuneplantillæg 16-22 med tilhørende strukturplan tilrettes, så alene område B1 og B2 medtages nu\nat område B3 og B4 forbliver perspektivområde, således at Byrådet tager stilling til omfartsvejen vest om byen, inden der planlægges for område B3 og B4\nat ændringen indarbejdes i forslag til Kommuneplantillæg 16-22 for Langvad Bakker\nat forslaget offentliggøres og sendes i 8 ugers høring\nat der afholdes borgermøde om planlægningen den 25. juni 2019.\nØkonomiudvalget, 24. april 2019, pkt. 81:\nMiljø- og Planudvalget, 2. april 2019, pkt. 56:\nat der til Økonomiudvalgets møde fremsendes forslag til forandring\nat der afholdes et borgermøde i høringsperioden.\nDirektionen, 26. marts 2019, pkt. 74:\nat det besluttes, hvorvidt der skal afholdes borgermøde i høringsperioden\nat det drøftes, at der i arbejdet med kommuneplantillæg reserveres plads til offentlige formål med henblik på eventuel etablering af plejecenter.\nBilag 1_Forslag til Kommuneplantillæg nr. 16-22 inkl. Forslag til Strukturplan.pdf\nBilag 2_Høringssvar samlet\nBilag 3_Skema med oversigt over høringssvar\nBilag 4_Input fra borgermøde 09. oktober 2018\nBilag 5_Trafikanalyse af adgangsveje mv.\nBilag 6_ Supplerende grundvandsredegørelse for Kommuneplantillæg 16-22\nBilag 7_Analyse af boligpotentiale_januar 2019\nBilag til supplerende sagsfremstilling_Forslag til ændring af udpegning for særligt bevaringsværdigt\n60 Tillæg nr. 2 til Lokalplan 1013 - Lille Nyhavn - Høringssvar og endelig vedtagelse\nHøringsfristen er udløbet for forslag til Tillæg nr. 2 til Lokalplan 1013 - Lille Nyhavn. Da der er kommet væsentlige indsigelser, anmodes Byrådet om at tage stilling til de indkomne høringssvar og til endelig vedtagelse af tillægget.\nLille Nyhavn A/S har anmodet om igangsætning af lokalplanlægning, der åbner mulighed for at indrette restauranter m.v. mod Adelgade i Skanderborg inden for det område, der i dag er dækket af Lokalplan 1013 - Lille Nyhavn. Miljø- og Planudvalget besluttede den 6. november 2018 at sætte planlægningen i gang. Byrådet besluttede den 19. december 2019 at sende forslag til Tillæg nr. 2 til Lokalplan 1013 i høring.\nOmrådet ligger mellem Adelgade og søbredden af Skanderborg Sø og strækker sig fra Kvickly-grunden i nord til Emilievej i syd på en ca. 100 m lang strækning langs søen. Lokalplanområdet udgør ca. 0,75 ha.\nDer er i dag en sluttet randbebyggelse langs Adelgade. Facadebebyggelsen langs Adelgade er udpeget som bevaringsværdig. Bag facadebebyggelsen er der på søsiden opført en del tilbygninger i form af sidehuse og enkelte mindre fritstående bygninger.\nDe ubebyggede arealer er til dels indrettet som baggårde, haver eller til parkering, hvortil der er adgang fra Adelgade.\nDer er indkommet tre høringssvar. Alle høringssvar og et samlet høringsnotat med administrationens bemærkninger til høringssvarene er vedlagt.\nAf høringssvarene fremgår bl.a. bemærkninger omkring bevaringsværdige huse og bymiljø, at spillehalsforbuddet ikke bør ophæves, forundring over, at det fremgår, at Tillæg 1 er gældende for området, når høringssvarene dertil ikke er behandlet, frygt for støjende aktiviteter i form af f.eks. diskotek, at anvendelsesbestemmelsen skal præciseres, idet den er uklar og skaber usikkerhed om fortolkningen. Det bør tydeligt fremgå, at det kun er mod Adelgade og kun i stueetagen, at der kan være publikumsorienterede aktiviteter, idet det ellers kan medføre nabogener i form af støj og indblik.\nPå baggrund af høringssvarene anbefaler administrationen, at anvendelsesbestemmelsen omformules, så usikkerhed og tvivl om fortolkning imødegås, at redegørelsesteksten om Tillæg nr. 1 tilrettes den aktuelle situation, og at Lokalplan 1058 -Spillehalsforbud fastholdes for at fjerne usikkerhed og tvivl, selv om lokalplanens anvendelsesbestemmelser overflødiggør den.\nTillægget ændrer ikke på de bebyggelsesregulerende bestemmelser, herunder bestemmelserne om bevaringsværdige huse m.v., og støj reguleres efter bestemmelser i miljøbeskyttelsesloven.\nat forslag til Tillæg nr. 2 til Lokalplan 1013 vedtages endeligt med følgende ændringer:\n§ 3.1 der fastsætter ændringer i lokalplanens § 3.4 ændres fra: "Stueetagen i randbebyggelse mod Adelgade skal anvendes til publikumsorienterede erhverv (butikker og serviceerhverv, samt restauranter, caféer og lignende). Øvrige etager og sidebygninger kan derudover anvendes til kontorer, klinikker og lignende liberale erhverv, samt boliger."\ntil: "Stueetagen i randbebyggelsen mod Adelgade (facadebebyggelsen) skal anvendes til publikumsorienterede erhverv (butikker og serviceerhverv, samt restauranter, caféer og lignende). Lokaler til publikumsorienterede erhverv i stueetagen mod Adelgade skal have hovedindgang fra Adelgade, men kan have en udstrækning til bag- og sidehus. Øvrige etager samt bag- og sidebygninger kan anvendes til kontorer, klinikker og lignende liberale erhverv, samt boliger. "\nRedegørelsestekst side 8 ændres fra: "Lokalplanen er et tillæg til Lokalplan 1013. Det betyder, at alle bestemmelserne i Lokalplan 1013 og tillæg nr. 1 til denne fortsat vil være gældende bortset fra de ændringer, der følger af dette tillæg."\ntil: "Lokalplanen er et tillæg til Lokalplan 1013. Det betyder, at alle bestemmelserne i Lokalplan 1013 fortsat vil være gældende bortset fra de ændringer, der følger af dette tillæg. Derudover har forslag til Tillæg nr. 1 til Lokalplan 1013 været i offentlig høring."\n§ 4.1 og redegørelsestekst på side 9 slettes. Henholdsvis "Tillæg nr. 2, til lokalplan nr. 1013, aflyser lokalplan nr. 1058 for den del, der er omfattet af lokalplanens delområde A" og "Med Tillæg nr. 2, til lokalplan nr. 1013, aflyses lokalplan nr. 1058 for den del, der er omfattet af lokalplanens delområde A."\nat godkende forslag til Tillæg nr. 2 til Lokalplan 1013 endeligt med følgende ændringer:\ntil: "Stueetagen i randbebyggelsen mod Adelgade (facadebebyggelsen) skal anvendes til publikumsorienterede erhverv (butikker og serviceerhverv, samt restauranter, caféer og lignende). Lokaler til publikumsorienterede erhverv i stueetagen mod Adelgade skal have hovedindgang fra Adelgade, men kan have en udstrækning til bag- og sidehus. Øvrige eta-ger samt bag- og sidebygninger kan anvendes til kontorer, klinikker og lignende liberale erhverv, samt boliger. "\nØkonomiudvalget, 24. april 2019, pkt. 82:\nMiljø- og Planudvalget, 2. april 2019, pkt. 58:\nSamlet udsendt dokument\nHøringsnotat vedrørende forslag til Tillæg nr. 2 til lokalplan 1013\n61 Lokalplan 1148 – Ny skole i Hørning og miljørapport – Forslag til udsendelse i høring\nByrådet anmodes om at tage stilling til, om vedlagte forslag til Lokalplan 1148 og miljørapport skal sendes i offentlig høring.\nØkonomiudvalget traf den 12. december 2018 beslutning om at igangsætte lokalplanlægning for ny skole i Hørning. Det skete i forbindelse med beslutning om overordnet infrastruktur, fremtidig byudvikling samt prioritering af skovrejsningsområder til at indgå i kommuneplantillæg 16-20 for Hørning Syd.\nLokalplanområdet ligger i den sydøstligste del af af Hørning, øst for Blegindvej og nord for Hørning Stationsbys Vandværk. Kommunen ejer den del af lokalplanområdet, der udgør vejmatriklen for eksisterende del af Blegindvej. Et mindre areal ved den kommende rundkørsel, hvor Herredsvejen møder Blegindvej, er ejet af Hørning Stationsbys Vandværk AMBA. Resten af lokalplanområdet er i privat eje og pålagt landbrugspligt. Lokalplanens udnyttelse vil derfor forudsætte kommunalt opkøb eller ekspropriation.\nLink til Google Maps: Kort.\nLokalplanen er i overensstemmelse med forslag til kommuneplantillæg 16-20, hvori en stor del af lokalplanområdet udlægges som nyt rammeområde til offentlige formål. Forslag til kommuneplantillæg 16-20 er i offentlig høring fra den 6. februar 2019 til den 3. april 2019, og ventes endeligt vedtaget før lokalplanen.\nLokalplanens hovedformål er at give mulighed for at opføre ny skole, institution og idrætsfaciliteter. Derudover skal lokalplanen sikre arealer til etablering af friarealer, interne stier og stiforbindelser til byens andre funktioner. Bestemmelser for bebyggelse fastlægges med bl.a. byggefelter, facadebyggelinje, maks. bebyggelsesprocent og maks. byggehøjde.\nLokalplanen forventes at indgå i udbudsmaterialet til den udbudsrunde, hvorigennem det konkrete skoleprojekt skal findes.\nOvertagelsespligt (§ 48)\nLokalplanen udlægger areal til offentlige formål i form af skole, institution og idrætsfaciliteter. Når der ved lokalplanlægning udlægges areal til offentlige formål, kan ejer forlange overtagelse efter planlovens § 48 mod erstatning. Dermed kan kommunen blive forpligtet til at overtage arealer, før kommunen har behov for dem.\nOvertagelsespligt (§ 47a)\nLokalplanen overfører areal, der benyttes til landbrug, gartneri, planteskole eller frugtplantage, fra landzone til byzone. Efter planlovens § 47a kan ejeren inden for 4 år efter overførslen forlange ejendommen, henholdsvis den overførte del af denne, overtaget af kommunen. Prisen fastsættes af taksationsmyndighederne.\nDer er med henvisning til lov om miljøvurdering af planer og programmer og af konkrete projekter (VVM) blevet foretaget en miljøscreening. Miljøscreeningen har medført krav om udarbejdelse af en egentlig miljøvurdering, idet planforslaget kan have en væsentlig indvirkning på miljøet for så vidt angår risiko for forurening af grundvandsressourcen. Der er derfor udarbejdet en miljørapport.\nMiljørapporten viser, at lokalplanen ikke gyldigt kan sikre grundvandet mod forurening fra lokalplanens udnyttelse. Lokalplanområdet ligger som en udvidelse af Hørning by, hvor grundvandsressourcen vurderes at være dårligt beskyttet mod nedsivning af forurenende stoffer.\nRegnvandet fra køre- og parkeringsarealer (for motoriserede køretøjer) kommer, pga. tæt belægning og kontrolleret vandafledning til tæt bassin, ikke til nedsivning. Regnvandet fra de øvrige arealer kommer til nedsivning. Områdets sårbarhed betyder, at udvaskning af miljøfremmede stoffer fra bl.a. bygge- og anlægsmaterialer udgør en risiko for grundvandet, når vandet nedsiver til grundvandsmagasinet. Og det kan hverken lokalplan eller byggesagsbehandling sikre imod.\nMiljørapporten viser, at der er behov for yderligere fokus på kun at anvende grundvandsvenlige bygge- og anlægsmaterialer, hvis den væsentlig negative indvirkning skal afværges. Procesmæssigt vil det for lokalplanområdets samlede projekt blive sikret i forbindelse med myndighedsbehandlingen af projektet. Projektet er omfattet af bilag 2 i miljøvurderingsloven, og miljørapporten har vist, at projektet udgør en risiko for grundvandet. Det betyder, at bygherre i en VVM-ansøgning skal beskrive, hvilke foranstaltninger de vil gennemføre for at sikre grundvandet. For skoleprojektet kan de foranstaltninger med fordel indbygges som vilkår i udbuddet, så VVM-ansøgningen går glat. Er dette ikke beskrevet i VVM-ansøgningen, vil projektet være omfattet af VVM-pligt.\nDer er i Budget 2019 afsat midler til arealopkøb. Midlerne vil efterfølgende skulle frigives i en særskilt sagsfremstilling.\nBorgerinddragelse sker efter planlovens bestemmelser, dvs. med direkte meddelelse til grundejere og andre berørte parter samt ved annoncering på kommunens hjemmeside. Derudover indrykkes henvisningsannonce i Uge-Bladet.\nDet er administrationens vurdering, at høringsfristen kan fastsættes til 6 uger, da lokalplanforslag og miljørapport på den ene side hverken er meget komplekst eller omfattende, men da høringsfristen på den anden side inkluderer nogle helligdage.\nat forslag til Lokalplan 1148 og miljørapport offentliggøres og sendes i 6 ugers høring.\nØkonomiudvalget, 24. april 2019, pkt. 83:\nMiljø- og Planudvalget, 2. april 2019, pkt. 60:\nUdkast til forslag til lokalplan nr. 1148\n62 Kommuneplantillæg 16-17 og Lokalplan 1145 for boliger på Admiraltoften, Skanderborg - Forslag til udsendelse i høring\nByrådet anmodes om at tage stilling til, om vedlagte forslag til Kommuneplantillæg 16-17 og Lokalplan 1145 for boliger på Admiraltoften i Skanderborg skal sendes i offentlig høring.\nForslaget har været til høring i Undervisnings- og Børneudvalget vedrørende kapacitet i dagtilbud og skole.\nHusCompagniet A/S og Casa A/S har anmodet om igangsætning af planlægning for et blandet boligområde i rammeområde 12.B.14, der er en del af Anebjerg, beliggende på Højvangen-siden. Økonomiudvalget besluttede den 24. oktober 2018 at sætte planlægningen i gang.\nDet samlede lokalplanområde er på 12,3 ha og er i dag landbrugsareal med en gård inden for lokalplanens afgrænsning. Området indgår i den store strukturplan for Anebjerg, der udlægger området til fremtidigt boligområde. Området knytter sig til Højvangen med Frueringvej mod syd og Fælleden mod vest. Mod nord og vest ligger skovrejsningsområder som en del af Anebjerg-strukturplanen. Hele Anebjerg-området er knyttet sammen af et stisystem, der forbinder byudviklingsområderne med landskabet omkring.\nDer er udarbejdet forslag til Kommuneplantillæg 16-17 med det formål at ændre afgrænsningen af kommuneplanrammen. Forslaget til kommuneplantillæg indgår som bilag i lokalplanforslaget. Den foreslåede ændring af kommuneplanramme 12.B.14 medfører, at området til boligformål øges med 0,8 ha. Dette areal hentes primært inden for kommuneplanramme 12.O.07, der i dag er udlagt til offentlige formål i form af idrætsområdet Fælleden, hvoraf en del er kommunalt ejet. Der har været forudgående dialog om denne ændring, som kan realiseres gennem magelæg. Denne sag har været behandlet af Byrådet den 27. juni 2018, hvor magelæget er godkendt.\nLokalplanlægningen følger principperne i den af Byrådet vedtagne 'Kvalitetsmanual for Anebjerg'. Heri ligger bl.a., at området får en kvalitet og attraktivitet, som de allerede udviklede dele af Anebjerg. Der er arbejdet særligt med landskab og klimasikring, samt med at indrette området, så der skabes en synergi mellem disse hensyn og de nye beboeres muligheder for adgang og udnyttelse af den omkringliggende natur. Lokalplanen giver mulighed for at opføre ca. 56 parcelhuse og mindre fritliggende boliger samt 15-20 tæt-lav boliger som f.eks. rækkehuse. Alle boliger kan opføres i op til to etager og højst 8,5 meter.\nDet er en forudsætning i rækkefølgeplanen for Anebjerg, at Anebjerggårdsvej trafiksaneres til stiforbindelse, og at der opnås forbindelse til sti langs Frueringvej. Begge dele indgår i planlægningen.\nKapaciteten på dagtilbudsområdet bliver lige nu løftet i fællesskab mellem de tre anvisningsområder Niels Ebbesen Skolen, Morten Børup Skolen og Stilling Skole. Der er på den korte bane et underskud af kapacitet på tværs af de tre områder, og med udbygningen af flere boliger vil kapaciteten blive yderligere udfordret. Opførelse af en ny institution på Sølund vil kun i begrænset omfang udvide kapaciteten på 0-3 års-området. Fagsekretariatet Børn og Unge anbefaler, at kapaciteten søges udvidet ved at placere en ny institution i det reserverede areal ved Virringvej i Stilling skoledistrikt. Et kommunalt tilbud i Stilling vil endvidere supplere de to selvejende institutioner, der er i anvisningsområdet i forvejen.\nLokalplanen overfører areal, der benyttes til landbrug, gartneri, planteskole eller frugtplantage, fra landzone til byzone. Ejeren kan inden for fire år efter overførslen forlange ejendommen, henholdsvis den overførte del af denne, overtaget af kommunen. Prisen fastsættes af taksationsmyndighederne.\nDer er med henvisning til lov om miljøvurdering af planer og programmer blevet foretaget en miljøscreening. Miljøscreeningen har vist, at der ikke er særlige forhold, der bør belyses nærmere. Miljøscreeningen har således ikke medført krav om udarbejdelse af en egentlig miljøvurdering. Miljøscreeningen indgår som bilag i lokalplanforslaget.\nSupplerende sagsfremstilling til Undervisnings- og Børneudvalget den 6. marts 2019:\nUndervisning- og Børneudvalget anmodes om at vurdere kapacitetsudfordringen for skole og pasning samt af tidsperspektivet i forhold til muligheden for at gennemføre de nødvendige tilpasninger af kapaciteten i forhold til den foreslåede udbygning på Admiraltoften. Miljø- og Planudvalget vil herefter genoptage plansagen.\nSupplerende sagsfremstilling til Miljø- og Planudvalget den 2. april 2019:\nAdministrationen har - efter sagens fremsendelse til politisk behandling, og i forbindelse med en forberedende byggesagsbehandling - opdaget enkelte formuleringer og tilføjelser, der med fordel kan indarbejdes i planen inden den evt. udsendes i offentlig høring. Fælles for disse er, at de ikke har betydning for lokalplanens formål og sigte, men blot vil betyde, at den efterfølgende administration af lokalplanen vil blive forenklet.\nRedegørelsen: Der er tilføjet yderligere redegørelsestekst med uddybende begrundelse for bestemmelser om bebyggelsens udseende.\nVedrørende § 5.2 om bebyggelsens placering: Præcisering af at beboelsesbygninger skal placeres uden for skovbyggelinjen.\nVedrørende § 6.7 om bebyggelsens udseende i delområde A: Mulighed for pudset facade opført i teglsten udgår.\nVedrørende § 6.11 om udseende af garager og carporte: Formuleringen vedrørende ”arkitektonisk karakter” præciseres med en formulering om at anvende stål eller træ.\nVedrørende § 6.12 om bebyggelsens udseende i delområde B: Kravet om at mursten skal være ”blødstrøgne” udgår.\nVedrørende § 12 om krav for ibrugtagning: Der er tilføjet en forklarende bemærkning om, at veje og stier skal anlægges før der må gives ibrugtagningstilladelse, idet veje og stier indgår som strømningsveje i det system, der håndterer ekstremregnshændelser.\nI det vedlagte lokalplanforslag er ovenstående ændringer indarbejdet.\nBorgerinddragelse sker efter planlovens bestemmelser, dvs. direkte meddelelse til grundejere og andre berørte parter samt ved annoncering på kommunens hjemmeside. Derudover indrykkes henvisningsannonce i Uge-Bladet.\nDet er administrationens vurdering, at høringsfristen for kommuneplantillægget kan fastsættes til 4 uger, da der kun er tale om en mindre ændring i kommuneplanens rammedel, der ikke strider mod planens hovedprincipper, og da høringsfristen ikke ligger i ferie- eller højtidsperioder.\nDet er videre administrationens vurdering, at høringsfristen for lokalplanen også kan fastsættes til 4 uger, da forslaget hverken er meget komplekst eller omfattende.\nat forslag til Kommuneplantillæg 16-17 og forslag til Lokalplan 1145 offentliggøres og sendes i 4 ugers høring\nat der indhentes fraskrivelseserklæring, inden sagen forelægges til endelig vedtagelse af lokalplanen\nat endelig godkendelse af lokalplanen bør afvente afklaring af mulighed for at udvide kapaciteten på børnepasningsområdet.\nat midler til nødvendige investeringer som følge af planens endelige vedtagelse indgår som led i budgetprocessen forud for Budget 2020.\nMaria Temponeras undlod at stemme i forbindelse med vedtagelsen.\nØkonomiudvalget, 24. april 2019, pkt. 85:\nMiljø- og Planudvalget, 2. april 2019, pkt. 63:\nat fremsende sagen til Økonomiudvalget.\nUndervisnings- og Børneudvalget, 6. marts 2019, pkt. 46:\nat fremsende følgende vurdering:\nforslaget til kommuneplanændring og lokalplan vil afføde behov for anlægsmidler til etablering af nye pladser på dagtilbudsområdet pga. manglende kapacitet, som ikke kan indeholdes i de allerede afsatte anlægsmidler i Budget 2019-22, som er prioriteret til at løse kapacitetsudfordringer andre steder i kommunen.\nSagen fremsendes til Miljø- og Planudvalget.\nMiljø- og Planudvalget, 5. februar 2019, pkt. 26:\nat sagen oversendes til Undervisning- og Børneudvalget med henblik på en vurdering af kapacitetsudfordringen for skole og pasning samt af tidsperspektivet i forhold til muligheden for at gennemføre de nødvendige tilpasninger af kapaciteten.\nat sagen herefter behandles igen i Miljø- og Planudvalget.\nBilag MPU 02.04.2019_Forslag til KPT 16-17 og forslag til lokalplan 1145 - Admiraltoften, Skanderbor\n63 Nyt varmepumpeanlæg ved Galten Varmeværk - Endelig godkendelse\nMed denne sag skal Byrådet tage endelig stilling til projekt for et nyt varmepumpeanlæg ved Galten Varmeværk.\nMiljø- og Planudvalget godkendte på mødet den 5. februar 2019 at sende projekt for nyt varmepumpeanlæg ved Galten Varmeværk i høring. Projektet har været i offentlig høring i perioden 8. februar til 8. marts 2019. Der er indkommet én kommentarer, nemlig fra HMN Naturgas om, at de ikke har nogle bemærkninger. Høringssvaret er vedlagt som bilag.\nGalten Varmeværk ønsker at supplere deres nuværende anlæg med et varmepumpeanlæg for at mindske afhængigheden af træflis og for at optimere driften under hensyn til udvikling i priser på flis og el. Endvidere har de eksisterende fliskedler en alder, især den største på 10 MW, som vil medføre øgede udgifter til vedligehold, hvis ikke varmepumpeanlægget etableres.\nProjektet er i overensstemmelse med Byrådets Strategiske Varmeplan 2016-2020 om at "fremme brændselsfri varme hos fjernvarmeværkerne og hos individuelle forbrugere". I regeringens Energistrategi 2050 og i Folketingets Energiaftale af 29. juni 2018 er varmepumper fremhævet som et vigtigt element i omstillingen til et mere bæredygtigt nationalt energisystem.\nProjektet omfatter udover et nyt varmepumpeanlæg også renovering af den eksisterende lille kedel. Såfremt varmepumpeanlægget ikke etableres, skal Galten Varmeværk have udvidet siloen til træflis samt renoveret begge fliskedler. Dette er referencen, som projektet sammenlignes med.\nProjektet er ca. 1,7 mio. kr. dyrere i etablering, men billigere i drift - ca. 21 mio. kr. over 20 år. Det første år kan der opnås en besparelse på ca. 19 kr./MWh i produktionsomkostninger. Hvis dette omsættes til forbrugerøkonomi, bliver det en besparelse på ca. 515 kr. pr. år for et standardhus.\nProjektet er i overensstemmelse med og kan godkendes efter § 6, stk. 1 og § 27 i projektbekendtgørelsen (nr. 1792 af 27. december 2018), da projektet samfundsøkonomisk er 35 mio. kr. bedre end referencen.\nProjektet er i overensstemmelse med bestemmelserne i kommuneplanens rammeområde 30.E.04, som projektet er placeret i.\nDet kræver en behandling efter VVM-bekendtgørelsen og miljøbeskyttelsesloven at realisere det endelige projekt.\nProjektforslaget og HMNs høringssvar er vedlagt som bilag.\nProjektet har været i høring ved offentliggørelse på kommunens hjemmeside, annoncering i Uge-Bladet og er sendt direkte til HMN-naturgas.\nat projektet godkendes efter varmeforsyningsloven.\nat godkende projektet efter varmeforsyningsloven.\nØkonomiudvalget, 24. april 2019, pkt. 86:\nMiljø- og Planudvalget, 2. april 2019, pkt. 64:\nHøring, projektforslag for nyt varmepumpeanlæg ved Galten Varmeværk.pdf\n64 Forsøgsmæssig afprøvning af etape 1 for Skanderborg Midtby\nMed denne sag skal Byrådet principgodkende en forsøgsmæssig afprøvning af forandringerne, der indgår i etape 1 af Skanderborg Midtby, samt frigive midlerne til forsøget.\nØkonomiudvalget og Miljø- og Planudvalget drøftede på fællesmødet den 20. februar 2019, hvordan de trafikale forandringer i etape 1 kan indrettes.\nFormålet med forandringerne er, jf. Politik for Skanderborg Midtby, Heslig Smuk, at:\nShoppingzonen lejlighedsvis kan lukkes for gennemkørende trafik (fra lyskrydset til Asylgade)\nadgangen til de store p-pladser på Møllegade og i Bloms skal være lettere\nforholdene for cyklende og gående skal blive bedre, så flere vil færdes til fods eller på cykel\nKulturaksen fra Ole Lunds Kirkegaards Stræde mod Kulturhuset og søen skal opleves tydligere i bybilledet, og det skal være mere attraktivt at færdes fra et kommende P-hus på Møllegade og til Kulturhuset, Søtorvet og Byparken\nbylivet på fortovene skal have bedre forhold - så flere vil nyde at besøge midtbyen.\nPå baggrund af drøftelserne på Fællesmødet foreslår administrationen, at forandringerne afprøves i et forsøg gennemført i to faser. Fase 1 - Adelgade nord, lyskryds og Ole Lund Kirkegaards Stræde - foreslås igangsat sommeren 2019. På baggrund af erfaringerne herfra kan forsøg for Adelgade syd sættes i gang efteråret 2019.\nI forbindelse med budgetforhandlingerne 2019 vil der blive fremlagt overslag over de forventede udgifter til den endelige indretning (etape 2) med henblik på, at den forsøgsmæssige indretning kan erstattes af en endelige indretning i 2021-2023.\nNedenfor er de forskellige delelementer i den forsøgsmæssige indretning beskrevet. Der vedhæftes et Bilag 1 med en tidsplan for forsøgets implementering.\nFase 1 (foråret 2019)\nAdelgade nord (Boheme-kvarteret)\nVejbanerne bliver udrettet og indsnævret. Der bliver opmalet cykelbaner i begge vejsider. Hastighedsbegrænsningen fastholdes til de nuværende 30 km/t. For at minimere den parkeringssøgende trafik og skabe den fornødne plads til cyklebaner, bliver p-pladserne i vejens veststide fjernet. Der etableres hastighedsdæmpende hævede flader i hver ende af strækningen, den nordlige placeres i forbindelse med fodgængerovergangen ved Realskolen, hvor der samtidig også etableres fodgænger-lyskryds. Herudover etableres hævede flader ved Emilievejs og Skanderupsgades tilslutning. Cykelstien mellem Mindet og husrækken langs pladsen bliver flyttet ud langs Adelgade. Dette vil forbedre anvendeligheden af Mindet til torvearrangementer.\nLyskrydset (del af Kulturaksen)\nKrydset (belægning) bliver ændret, så biltrafikken får lettere adgang op ad Ole Lund Kirkegaards Stræde. Samtidig bliver indkørsel (lige-udkørsel) mod Adelgade syd (Shoppingzonen) gjort mindre attraktivt bl.a. ved, at der bliver lavet en overkørsel. Krydset bliver indrettet, så cykeltrafikken kan fortsætte lige ud gennem krydset til Adelgade syd på en trafiksikker måde. Fodgængerforbindelsen fra Ole Lund Kirkegaards Stræde mod Kulturtorvet bliver gjort mere synlig.\nOle Lund Kirkegaards Stræde (del af Kulturaksen)\nI Ole Lund Kirkegaards Stræde bliver parkeringen langs sydsiden af vejen fjernet for at få plads til cykelbaner i begge sider af vejen. Der bliver opsat steler, der hindrer ulovlig parkering på cykelsti og fortov. Fortovet langs sydsiden bliver udvidet og fodgængerforbindelsen mod Kulturtorvet bliver gjort mere synlig.\nSideløbende med det trafikale forsøg kan der forsøgsmæssigt opsættes tidsbegrænsning på de mest centrale p-pladser, bl.a. Møllegades P-plads. Hermed vil der blive en større udskiftning på pladserne, så de dermed kan godtgøre de pladser, der bliver fjernet i Adelgade og på Ole Lund Kirkegaards Stræde. Denne del af forsøget afventer dog den politiske behandling af P-strategien på møderne i maj.\nMed trafikforsøget bliver forholdene for de cyklende bedre. Derfor bliver forsøget suppleret med initiativer, der kan fremme at flere cykler - f.eks. informationskampagne, flere cykelstativer og små servicestationer med f.eks. mulighed for at pumpe. Herudover arbejdes der med at supplere forsøget med tilbud om bycykler.\nByinventar og beplantning\nSideløbende med forsøget bliver forskelligt nyt byinventar afprøvet. Udover forskellige cykelstativer bliver der afprøvet forskellige bænke, skraldeløsninger og gadelamper. Den forsøgsmæssige indretning af vejarealerne med cykelbaner i begge sider vil nødvendigvis kræve fældning af enkelte træer. I samarbejde med Jordbrugets Uddannelsescenter i Beder bliver der lavet forskellige alternative byrumsbeplantninger med økologisk bynatur.\nFase 2 (efteråret 2019)\nAdelgade syd (Shoppingzonen)\nPå nuværende tidspunkt er det planen, at Adelgade syd skal skiltes som gågade med kørsel tilladt - maks. hastighed 15 km/t. Der bliver opmalet cykelbaner i begge vejsider, og p-pladserne langs vejen bliver fjernet. Der bliver lavet hastighedsdæmpende foranstaltninger på strækningen samt en hævet flade/torvedannelse ud for Bloms butikker. Hermed bliver forholdene for cyklister og fodgængere forbedret, og ved torvedannelsen vil det blive lettere for fodgængere at krydse Adelgade.\nI fase 1 af forsøget ændres kun belægningerne i krydset for at understøtte den nye kørselsretning. Hvis det viser sig, at det ikke flytter nok trafik væk fra Shoppingzonen, så vil der i fase 2 blive etableret et andet signalanlæg med svingbaner, hvor trafikstrømmene bedre kan styres.\nAktørerne skaber oplevelser\nSkanderborg Cityforening, Kulturhuset, Di Heslige Slønglers Klup, Skønnest ved Skanderborg og SmukFest vil i forbindelse med forsøget sikre, at byens rum bliver mere aktive både til hverdag og ved afholdelse af events i forsøgsperioden. Det er afgørende for forsøgets succes, at de trafikale ændringer bliver suppleret med aktiviteter i byrummet.\nEvaluering (efteråret 2019 og foråret 2020)\nDer vil i forbindelse med forsøgets gennemførelse blive lavet førmålinger i bybilledet. Her vil der ved før- og efter-målinger blive sammenlignet: Trafikbelastningen, andel af cykeltrafik, andel af parkeringer, omfanget af ophold i byrummet og oplevelsen af at opholde sig i byen. I forbindelse med evaluering vil der blive gennemført interviews af borgere i byen, hvor de vil blive spurgt til deres oplevelse af byen, deres ærinde og varigheden af deres besøg. Her vil gode input til projektet blive samlet sammen og indarbejdet i projektet. Der vil være særligt fokus på oplevelsen af tryghed, muligheder for at gå, stå og sidde. Muligheder for at se og opleve aktiviteter, gode byrum samt udsigt til det grønne og det blå.\nKryds Adelgade/Ole Lund Kirkegaads Stræde\nAnlægsudgifterne til trafikforsøgets 1. fase udgør 4,9 mio. kr. Beløbet søges frigivet.\nSkanderborg City, Kulturhuset, Di Heslige Slønglers Klup, Skønnest ved Skandeborg og SmukFest er inddraget i tilrettelæggelsen af forsøget.\nHerudover bliver der før og under forsøget informeret om forsøgets konkrete enkeltdele samt mere bredt om, hvordan midtbyen vil forandre sig til et mere levende byrum over de kommende år. Der vedlægges et Bilag 2 med en oplistning af den kommunikation, der er planlagt under forsøget.\nDirektør Frederik Gammelgaard og chefen for Teknik og Miljø indstiller,\nat 1. fase af det bekrevne trafikforsøg igangsættes\nat der frigives rådighedsbeløb på 4,9 mio. kr.\nat igangsætte 1. fase af det bekrevne trafikforsøg - dog således, at det præciseres, at de to mindre p-baner på østsiden i Adelgade nord i forsøgsperioden alene kan anvendes som vareindleveringspladser\nØkonomiudvalget, 24. april 2019, pkt. 87:\nat tiltræde indstillingen fra direktør Frederik Gammelgaard og chefen for Teknik og Miljø - dog således, at det præciseres, at de to mindre p-baner på østsiden i Adelgade nord i forsøgsperioden alene kan anvendes som vareindleveringspladser.\nMiljø- og Planudvalget, 2. april 2019, pkt. 66:\nat tiltræde indstillingen fra direktør Frederik Gammelgaard og chefen for Teknik og Miljø.\nBilag 2 - Dialog og høring\nBilag 1 Midtbyplanen tidsplan 2019\n65 Frigivelse af anlægsbevilling - Sikre veje til skole og fritid for året 2019\nByrådet anmodes om at frigive rådighedsbeløb til anlægsprojektet "Sikre veje til skole og fritid" i 2019.\nProjektet ”Sikre veje til skole og fritid” er igangsat i et samarbejde mellem Undervisnings- og Børneudvalget og Miljø- og Planudvalget i 2012.\nVej og Trafik har, på baggrund af de rapporter, der er lavet i samarbejde med skolerne i 2013, beskrevet de trafikale udfordringer omkring skolerne. I de sidste 6 år er der blevet arbejdet med etablering af en lang række tiltag på kommunens skoler. I en rundspørge i 2016 blandt alle skolerne samlede administrationen op på eventuelle nye udfordringer. Opsamlingen viste, at der fortsat er projektønsker, der økonomisk rækker ud over denne anlægsbevilling.\nI 2019 er der planlagt følgende tiltag:\nEjer Bavnehøjskolen, Tebstrup – fortsat undersøgelse af muligheden for at bedre den trafikale situation i krydset Risvej/Ousted Kirkevej\nGyvelhøjskolen, Galten – etablering af krydsningshelle på Århusvej, trafikforsøg. Etablering af cykelsymboler i kantbanerne på Røddikvej\nHerskind Skole, Herskind – etablering af busvendeplads bag hallen\nHøjboskolen, Hørning – ombygning af buslomme og fællessti på Vester Alle\nKnudsøskolen, Tulstrup - opstramning af 2 minus 1 vejen\nLåsby Skole, Låsby – fartdæmpning af Hovedgaden\nMorten Børup Skolen, Skanderborg - fartdæmpning af Egholmsvej\nNiels Ebbesen Skolen, Skanderborg - tilpasninger på Campus\nSkovbyskolen, Skovby - etablering af Kys og Kør\nVeng Skole, Veng - etablering af Kys og Kør\nVirring Skole, Virring - opstramning af fartdæmpet zone på Vestermøllevej\nVoerladegård Skole, Voerladegård - etablering af fortov langs Tyndeleddet, ombygning af busvendeplads til Kys og Kør samt bus\nSkanderborg Realskole, Skanderborg - fodgængersignalanlæg ved fodgængerfelt på Mindet\nFortsættelse af kampagnen "De ualmindelige".\nProjekterne gennemføres i tæt samarbejde med skolerne, forældre og elever. Samtidig med, at administrationen laver de fysiske tiltag, er det meningen, at der skal udarbejdes en trafikpolitik på hver enkelt skole, og børnene skal undervises i trafikadfærd, herunder at gøre skolebørnene ”selvtransporterende” i videst muligt omfang.\nDer har været afsat 18 mio. kr. over seks år i perioden 2013 - 2018 til "Pulje til Sikre veje til skole og fritid". I Budget 2019 er der afsat 2 mio. kr. til formålet.\nProjektet om sikring af skolevejen forventes at fremme skolebørnenes mulighed for at gå og cykle til skole og dermed fremme deres sundhed.\nChefen for Teknik og Miljø indstiller,\nat anlægsprojektet "Sikre veje til skole og fritid" på 2 mio. kr. i 2019 frigives.\nSagen fremsendes til Miljø- og Planudvalget, Undervisnings- og Børneudvalget, Økonomiudvalget og Byrådet.\nat meddele anlægsbevilling og frigive rådighedsbeløb i 2019 på 2 mio. kr. til anlægsprojektet "Sikre veje til skole og fritid".\nØkonomiudvalget, 24. april 2019, pkt. 88:\nat tiltræde indstillingen fra chefen for Teknik og Miljø.\nUndervisnings- og Børneudvalget, 4. april 2019, pkt. 65:\nUndervisnings-og Børneudvalget tog orienteringen til efterretning.\nMiljø- og Planudvalget, 2. april 2019, pkt. 72:\nSagen fremsendes til Undervisnings- og Børneudvalget til orientering og til Økonomiudvalget og Byrådet til beslutning.\nDirektionen, 26. marts 2019, pkt. 75:\n66 Prioritering af midler til cykelstier 2019, 2020 og 2021\nMed denne sag anmodes Byrådet om at frigive anlægsmidler "Pulje cykelstier, stitunneler m.v." til at etablere nye stier i årene 2019-2021.\nI budgetforhandlingerne 2019 blev der afsat midler til at etablere nye stier:\n2019: 8,5 mio. kr.\n2021: 5 mio. kr.\n2022: 5 mio. kr.\nForslag for 2019\nAdministrationen foreslår midlerne for 2019 anvendt til disse formål:\n1) Etablering af nye stier\n2) Forbedring af slidlag på udvalgte, eksisterende cykelstier.\nAd 1) Etablering af nye stier\nMed udgangspunkt i det udarbejdede prioriteringsværktøj til stier (se bilag) foreslår administrationen at anvende i størrelsesordenen 6,5-7,5 mio. kr. i 2019 til følgende cykelstiprojekter:\nSti langs Langelinje, Herskind\nForlængelse af cykelsti på nordsiden af Langelinje frem til indkørslen til Blomsterparken. Denne delstrækning blev prioriteret af de lokale borgere, som deltog i landsbysamvirket den 7. marts.\nFortov på sydsiden af Frichsvej, Galten\nForlængelse af fortov på den sydlige side af Frichsvej fra Valmuevej til Østergårdsvej.\nFællesti fra Kærvej til Hørning Station, Hørning\nEtablering af fællessti for at skabe forbindelse fra nyt boligkvarter (Kærvej) til Hørning Station.\nFortov langs Grønnedalsvej, Skanderborg\nEtablering af fortov på den sydlige side af Grønnedalsvej i Skanderborg fra Højvangen til Steiner skolen.\n2-1 vej mellem Svejstrup og Bjedstrup\nEtablering af 2-1 vej på Svejstrupvej mellem Svejstrup og Bjedstrup\nDelt sti på Boletvej i Ry\nEtablering af delt sti på begge sider af Boletvej i Ry\nAd 2) Forbedring af slidlag\nAdministrationen foreslår at anvende 1-2 mio. kr. i 2019 til at reparere slidlag på eksisterende cykelstier i denne prioriterede rækkefølge:\nLangs Århusvej i Stilling\nGl. Århusvej ved Galten\nRodelundvej, Ry-Gl. Ry.\nForslag for 2020\nAdministrationen foreslår at reservere budgettet i 2020 til at anlægge cykelsti langs Rodelundvej fra Himmelbjergvej til Glarbo. Reservationen af midlerne skal dække Skanderborg Kommunes del af udgiften (ca. 5,25 mio. kr.), hvis det bevilgede statslige tilskud på 3,5 mio. kr. skal anvendes på dette cykelstiprojekt.\nVi laver en anden prioritering af de 5 mio. kr., hvis det statslige tilskud kan overføres til andre cykelstiprojekter. Der afventes en tilbagemelding fra Transportministeriet.\nMiljø- og Planudvalget besluttede den 12. juni 2018, at budgetforhandlinger for 2020 skal indeholde et forslag om at øge budgettet i årene fremover til puljen cykelstier/stitunneler m.m. Prioriteringen af stiprojekter i 2020 kan ændre sig, hvis midlerne til stiprojekter øges.\nForslag for 2021\nI 2021 foreslår administrationen at anvende de bevilgede midler (ca. 5 mio. kr.) til cykelstier på Banegårdsvej i Skanderborg. Prioriteringen stammer fra administrationens prioriteringsværktøj til cykelstier - se bilag.\nat Byrådet frigiver de 8,5 mio. kr. på anlægsprojektet "Pulje til cykelstier, stitunneler m.v." for 2019.\nat meddele anlægsbevilling og frigive rådighedsbeløb i 2019 på 8,5 mio. kr. til anlægsprojektet "Pulje til cykelstier, stitunneler m.v." - dog således at det undersøges, om den delte sti langs Boletvej i Ry kan erstattes af en dobbeltrettet cykelsti på den ene side af vejen.\nØkonomiudvalget, 24. april 2019, pkt. 89:\nat tiltræde indstillingen fra chefen for Teknik og Miljø, dog således at det undersøges, om den delte sti langs Boletvej i Ry kan erstattes af en dobbeltrettet cykelsti på den ene side af vejen.\nMiljø- og Planudvalget, 2. april 2019, pkt. 74:\nMiljø- og Planudvalget vedtog endvidere at genoptage prioriteringen for 2020 og 2021 på næste møde.\nPrioritering af stiprojekter 21-03-2019\n67 Høring, Midttrafiks Trafikplan 2019-2022\nDer fremlægges forslag til høringssvar til Midttrafiks Trafikplan 2019-2022 til Byrådets godkendelse.\nMidttrafiks bestyrelse har sendt forslag til Midttrafiks Trafikplan 2019-2022 i høring hos kommuner og Region Midtjylland. Der er høringsfrist den 1. maj 2019.\nMidttrafik skal hvert fjerde år udarbejde en trafikplan, som bl.a. beskriver muligheder og udfordringer i den kollektive trafik i de kommende år, og hvordan de håndteres.\nTrafikplanen indeholder følgende overordnede emner:\nEn beskrivelse af den forventede demografiske udvikling og dens indflydelse på kollektiv transport i Region Midtjylland.\nEn redegørelse for planlægningsprincipper for det såkaldte midtjyske hovednet, herunder en definition af serviceniveau i forhold til antal busafgange pr. time (en nærmere beskrivelse af det midtjyske hovednet i Skanderborg Kommune fremgår af administrationens forslag til høringsvar nedenstående).\nBeskrivelser og målsætninger for den kollektive trafik i mindre byer, landdistrikter, bybusbyer og Aarhus-området.\nEn beskrivelse af tiltag til forbedring af fremkommeligheden for busser, samt mål for fremkommelighedsindsatsen.\nAdministrationen foreslår et høringsvar til Midttrafiks trafikplan som det fremgår af vedlagte.\nMidttrafiks forslag til Trafikplan 2019-2022 er vedhæftet som bilag.\nUdkast til revideret høringssvar, hvor tilføjelserne fra Miljø- og Planudvalget er indarbejdet, vedlægges.\nat høringsvaret til Midttrafiks Trafikplan 2019-2022 godkendes.\nat godkende høringsvaret til Midttrafiks Trafikplan 2019-2022 - dog således, at der tilføjes et argument for bevarelse af rute 331 begrundet i Campus og især Skanderborg-Odder Uddannelsescenter, der dækker både Odder og Skanderborg kommuner.\nØkonomiudvalget, 24. april 2019, pkt. 90:\nat tiltræde indstillingen fra chefen for Teknik og Miljø, dog således at der tilføjes et argument for bevarelse af rute 331 begrundet i Campus og især Skanderborg-Odder Uddannelsescenter, der dækker både Odder og Skanderborg kommuner.\nMiljø- og Planudvalget, 2. april 2019, pkt. 76:\nMidttrafik - Trafikplan 2019-2022 Høringsudgave\nHøringsbrev fra Midttrafik\nUdkast til høringssvar til Midttrafik\nUdkast til revideret høringsvar til Midttrafik efter mødet i Miljø- og Planudvalget 2.4.19\n68 Ejendomme i det åbne land, kloakering eller forbedret spildevandsrensning\nMed denne sag skal Byrådet tage stilling til, om ejendomme i det åbne land skal tilsluttes offentlig kloak eller påbydes at forbedre deres spildevandsanlæg.\nPå Miljø- og Planudvalgets møde den 5. februar 2019 blev det besluttet at udtage område 1, "Ejendomme i det åbne land", fra Tillæg 3 til Spildevandsplan 2016-2020 til videre drøftelse i udvalget. Den resterende del af Tillæg 3 til Spildevandsplan 2016-2020 blev behandlet i Byrådet den 27. februar 2019.\nHvis Byrådet beslutter, at ejendomme i det åbne land skal kloakeres, skal administrationen udarbejde et tillæg til spildevandsplanen, der på et senere tidspunkt vil blive fremsendt til politisk godkendelse.\nHvis Byrådet beslutter, at ejendommene ikke skal kloakeres, skal kommunen påbyde en forbedret spildevandsrensning ved de ejendomme, der ikke opfylder gældende krav i forhold til spildevandsrensning. Sammen med påbuddet om forbedret rensning vil lodsejerne modtage et tilbud om kontraktligt medlemskab af kloakforsyningen.\nPræsentation og sagsfremstilling fra Miljø- og Planudvalgets møde den 5. februar 2019 er vedhæftet som bilag.\nPå det seneste møde i Miljø- og Planudvalget blev der stillet spørgsmålstegn ved, om kommunen er færdige med krav til ejendomme i det åbne land med de tiltag, der foreslås i Tillæg 3. Hvis der i fremtiden sker byudvikling i nogle af vores ukloakerede landsbyer, eller hvis der kommer nye statslige udmeldinger eller krav, kan det give god mening at kloakere nye områder. Men som situationen er nu, har Skanderborg Kommune været rundt om alle ejendomme i det åbne land. Nedenstående link giver adgang til et kort over alle ejendomme i det åbne land i Skanderborg Kommune - grøn signatur viser, at ejendommen opfylder gældende krav - rød og bordeaux signatur viser, at ejendommen er registreret med et anlæg, der endnu ikke opfylder kravene til spildevandsrensning - se kortet her "Spildevandsforhold i det åbne land"\nMed de tiltag, der er beskrevet i Tillæg 3, er Skanderborg Kommune færdig med krav til forbedret spildevandsrensning for det åbne land for så vidt angår de nuværende krav i vandplanerne. I vedhæftede bilag - "Pjece - Spildevand i det åbne land" er der på side 3 en tidsplan, der viser, hvordan kommunen har arbejdet sig frem med forbedring af spildevandsrensningen i det åbne land. Oversigten viser, at kommunen i årene 2008-2012 gav påbud til ejendommene i de enkelte sø- og vandløbsoplande. Tidsplanen dækker hele kommunen, men de ejendomme, der er med i Tillæg 3, blev sprunget over, fordi opfattelsen dengang var, at disse ejendomme måske skulle kloakeres. Det drejer sig eksempelvis om Bjedstrup. For at behandle alle borgere i kommunen ens og retfærdigt, er det efter vores opfattelse vigtigt, at arbejdet færdiggøres enten ved at give påbud om forbedret rensning - eller ved at kloakere de pågældende ejendomme.\nPræsentation og sagsfremstillingen fra Miljø- og Planudvalgets møde den 5. februar 2019 er vedhæftet som bilag.\nSkanderborg Forsyningsvirksomhed A/S afholder alle omkostninger til at etablere spildevandsledning i offentlig vej.\nUdgifter for borger ved offentlig kloakering\nFor at blive koblet på kloaksystemet skal der betales et standardtilslutningsbidrag til Skanderborg Forsyningsvirksomhed A/S på 41.231,25 kr. inkl. moms (2019) for tilslutning af spildevand - svarende til 60 % af et fuldt tilslutningsbidrag. Den enkelte grundejer skal - udover tilslutningsbidraget - betale for eventuelle kloakarbejder på egen grund.\nUdgifter for borger ved nyt spildevandsanlæg\nOmkostningerne for den enkelte grundejer til at etablere eget nyt anlæg, der opfylder kravene til spildevandsrensning i det åbne land, varierer alt efter de lokale forhold. Typisk skal der være en bundfældningstank af en tilstrækkelig størrelse efterfulgt af et anlæg, der kan behandle spildevandet. Det kan eventuelt være et nedsivningsanlæg, minirenseanlæg eller et beplantet filteranlæg.\nNy bundfældningstank, 2m³: Fra 15.000 kr. eksklusiv montage.\nDerudover kan der være udgifter til udskiftning af kloakledninger, sløjfning af det eksisterende anlæg og el til anlæg m.v. på egen grund.\nBorgerne bekymrer sig ofte om økonomiske konsekvenser af spildevandsplanen. Hvis der er borgere, der har svært ved at betale tilslutningsbidraget, kan der søges om adgang til ordningen under bekendtgørelse om afdragsordninger. Pensionister kan endvidere søge om lån til betaling af tilslutningsbidrag.\nAdministrationen af Skanderborg Kommunes spildevandsforhold sker med udgangspunkt i følgende love, bekendtgørelser og vejledninger:\nBekendtgørelse af lov om miljøbeskyttelse, nr. 1121 af 3. september 2018 (miljøbeskyttelsesloven) opdateret til lovbekendtgørlse nr. 241 af 13. marts 2019\nBekendtgørelse om spildevandstilladelser m.v. efter miljøbeskyttelseslovens kapitel 3 og 4, nr. 1469 af 12. december 2017 (spildevandsbekendtgørelsen)\nLovbekendtgørelse nr. 1225 af 25. oktober 2018 (VVM) om miljøvurdering af planer og programmer.\nVejledning til bekendtgørelsen om spildevandstilladelser m.v. efter miljøbeskyttelsesloven kapitel 3 og 4, juni 2018.\nDer har været afholdt borgermøder for Bjedstrup og for ejendomme langs Låsbyvej om planer for evt. kloakering og alternative løsninger. Det skal bemærkes, at borgerne i Bjedstrup er gjort opmærksom på, at der ikke kan etableres nye nedsivningsanlæg på grund af drikkevandsforsyninger. Alle borgerne i disse to områder er blevet opfordret til at oplyse, om de ønskede kloakering eller var imod.\nSamlet set vil kloakering eller forbedret spildevandsrensning af ejendomme i det åbne land medvirke til en forbedret spildevandshåndtering og -rensning til gavn for mennesker og vandmiljø. Endvidere fjernes eller mindskes udledninger af spildevand til søer og vandløb.\nat der tages stilling til, om ejendomme i det åbne land skal tilsluttes offentlig kloak eller påbydes at forbedre eget spildevandsanlæg.\nMaria Temponeras vurderede, at hun var inhabil i behandlingen af sagen. Byrådet tilsluttede sig denne vurdering, hvorfor Maria Temponeras ikke deltog i sagens behandling.\nat ejendomme i det åbne land skal tilsluttes offentlig kloak\nat der udarbejdes et tillæg til spildevandsplanen, der på et senere tidspunkt vil blive fremsendt til politisk godkendelse.\nØkonomiudvalget, 24. april 2019, pkt. 91:\nMiljø- og Planudvalget, 2. april 2019, pkt. 77:\nMaria Temponeras vurderede, at hun var inhabil i behandlingen af sagen, og resten af udvalget tilsluttede sig denne vurdering. Maria Temponeras deltog herefter ikke i sagens behandling.\nMiljø- og Planudvalget, 5. marts 2019, pkt. 48:\nMaria Temponeras vurderede, at hun var inhabil ved sagens behandling. Miljø- og Planudvalget tilsluttede sig denne vurdering, og Maria Temponeras deltog herefter ikke i sagens behandling.\nMiljø- og Planudvalget vedtog at udsætte sagen til næste møde.\nEjendomme i åbne land - MPU marts\nBILAG 3: Pjece - Spildevand i det åbne land\n69 Ny bekendtgørelse om værdighedspolitikker - nyt indsatsområde i 2019\nSkanderborg Kommune har fået fremsendt ny bekendtgørelse om værdighedspolitikker for ældreplejen. I den nye bekendtgørelse fastsættes, at kommunernes værdighedspolitik skal indeholde en beskrivelse af syv faglige temaer mod tidligere seks faglige temaer. Det nye faglige tema er "bekæmpelse af ensomhed".\nKommunalbestyrelsen har siden den 1. marts 2016 været forpligtet til at træffe beslutning om en værdighedspolitik for den kommunale ældrepleje. De nærmere regler om kommunalbestyrelsens forpligtelser i forhold til værdighedspolitikkerne er reguleret i Sundheds- og Ældreministeriets bekendtgørelse om værdighedspolitikker for ældreplejen. Her fastsættes blandt andet de emner, som kommunalbestyrelsen som minimum skal beskrive i deres værdighedspolitikker.\nPartierne bag finanslovsaftalen for 2019 er enige om, at kommunernes indsatser i forhold til at bekæmpe ensomhed, tab af livsmod, sorg og selvmord blandt ældre skal styrkes. Som led i finanslovsaftalen indføres en forpligtelse for kommunalbestyrelsen til i værdighedspolitikken at beskrive, hvordan kommunens ældrepleje kan understøtte bekæmpelse af ensomhed. Som følge heraf er bekendtgørelse nr. 80 af 29. januar 2018 om værdighedspolitikker for ældreplejen ændret, sådan at ”bekæmpelse af ensomhed” fremover indgår som et af de områder, som kommunalbestyrelsen som minimum skal beskrive i værdighedspolitikken.\nFra 1. februar 2019 skal værdighedspolitikken derfor som minimum beskrive, hvordan ældreplejen kan understøtte følgende områder i forhold til plejen og omsorgen af den enkelte ældre:\nTilføjelsen af det nye område ”bekæmpelse af ensomhed” indebærer, at kommunalbestyrelsen første gang skal behandle og indarbejde området som en del af kommunens værdighedspolitik senest den 31. december 2019. Herefter skal området ”bekæmpelse af ensomhed” behandles, vedtages og offentliggøres sammen med de seks øvrige områder inden for det første år i den kommunale valgperiode.\nDet fremgår af bekendtgørelsen, at arbejdet med at beskrive i værdighedspolitikken, hvordan ensomhed blandt ældre borgere skal bekæmpes, er omfattet af de samme krav om inddragelse af ældrerådet og øvrige relevante parter samt offentliggørelse, som gælder for kommunalbestyrelsens sædvanlige arbejde med at vedtage en værdighedspolitik for ældreplejen.\nI Skanderborg Kommunes Social- og Værdighedspolitik for ældreområdet er der allerede en beskrivelse af det nye tema vedrørende ensomhed. Strategien for ældre indeholder således et fokusområde med titlen - "afhjælpe og forebyggelse af ensomhed". Derfor anbefales det, at Social- og Værdighedspolitikken bliver administrativt revideret ved, at "bekæmpelse af ensomhed" tilføjes til Socialpolitikkens oplistning af punkter, som efter bekendtgørelsen skal indgå i kommunernes værdighedspolitikker.\nI Værdighedsmidlerne for 2019 er der afsat midler til opsøgende medarbejdere til bekæmpelse af ensomhed - Indsatsområdet "Ensomme Ældre". Som udgangspunkt har Skanderborg Kommune derfor allerede indarbejdet alle de syv faglige temaer jf. BEK bestemmelser i 2019.\nSeniorrådet og Handicaprådet har på møder i marts måned drøftet ovenstående. Både Seniorrådet og Handicaprådet tilslutter sig til anbefalingen om, at Social- og Værdighedspolitikken bliver administrativt revideret ved, at - "Bekæmpelse af ensomhed" tilføjes til politikkens oplistning af punkter, som efter bekendtgørelsen skal indgå i kommunernes værdighedspolitikker.\nat Social- og Værdighedspolitikken administrativt tilrettes, idet politikken allerede har indarbejdet samtlige syv faglige temaer, jvf. den nye bekendtgørelse.\nat Social- og Værdighedspolitikken tilrettes administrativt, idet politikken allerede har indarbejdet samtlige syv faglige temaer, jvf. den nye bekendtgørelse.\nØkonomiudvalget, 24. april 2019, pkt. 92:\nat tiltræde indstillingen fra ældre- og handicapchefen.\nSocialudvalget, 4. april 2019, pkt. 51:\nFraværende: Mira Issa Bloch\nSocialudvalget tiltrådte indstillingen fra ældre- og handicapchefen.\nBekendtgørelse om værdighedspolitikker for ældreplejen.pdf\n70 Omlægning af midler til brug for alternativ placering af STU-tilbud under Bostederne Skanderborg\nSagen er sat på dagsordenen med henblik på, at de midler, der i budgetforliget 2019 er bevilget til husleje for Særligt Tilrettelagt Ungdomsuddannelse (STU) på Grøndlandsvej 5, kan omlægges til istandsættelse og indretning af lokaler på Ryhavegård til brug for Særligt Tilrettelagt Ungdomsuddannelse (STU).\nDer er med budgetforliget for 2019 afsat 360.000 kr. årligt til huslejeomkostning for STU.\nSkanderborg Aktivitetscenter har i dag lokaler til unge i STU-forløb på Søtoften i Skanderborg. Disse lokaler har kommunen solgt, og STU-tilbuddet skal derfor senest den 1. juli 2019 være flyttet til nye lokaler. Der har været planer om at flytte STU til lejede lokaler på Grønlandsvej 5, 8660 Skanderborg. Her vil der kunne etableres et midlertidigt STU-tilbud i op til tre år. Et midlertidigt lejemål i op til tre år er ikke omgivet af krav om deponi.\nUdgiften til husleje på Grønlandsvej 5 ville være ca. 380.000 kr. årligt plus forbrug og drift. Skanderborg Aktivitetscenter vurderer, at der er brug for en fleksibilitet i lejemålet, der kan forøge udgiften yderligere.\nAdministrationen er i mellemtiden blevet opmærksom på, at de kommunale bygninger på Ryhavegård vil stå tomme pr. 1. maj 2019. Ryhavegård har været benyttet af Beskæftigelse og Sundhed til boliger til flygtninge og vil være ledig den 1. maj 2019.\nSkanderborg Aktivitetscenter, både ledelse og undervisere, har besøgt lokalerne og ser et potentiale i forhold til indretning af midlertidigt STU-tilbud på stedet.\nSTU er en særlig tilrettelagt ungdomsuddannelse til unge under 25 år med særlige behov. Formålet med uddannelsen er, udover det livsforbedrende perspektiv, at den unge opnår personlige, sociale og faglige kvalifikationer, der bidrager til at han/hun kan deltage så aktivt og selvstændigt i voksenlivet, som muligt.\nDen fremtidige volumen, og deraf afledte organisering af STU, vil afhænge af tilgangen til tilbuddet i de kommende år. Den 1. august 2019 opstartes en ny forberedende grunduddannelse (FGU), der netop henvender sig til unge under 25 år, som endnu ikke er parat til beskæftigelse eller uddannelse. Formålet med FGU er, at den unge efterfølgende kan fortsætte på en erhvervsuddannelse, en gymnasial uddannelse eller i job. Det er endnu uvist, hvor mange af de unge, der i dag bliver visitereret til STU, der fremover vil blive visiteret til at følge en FGU.\nPå grund af usikkerheden om den fremtidige volumen i STU vil det være en fordel, at etableringen af STU har en midlertidig karakter. Indretning af STU på Ryhavegård kan laves som en midlertidig løsning de næste 3-4 år.\nRyhavegård består af et stuehus, pavilloner, stald og maskinrum. Der følger desuden et stort jordareal til. Ryhavegård giver en større fleksibilitet end de planlagte lokaler på Grønlandsvej 5 i forhold til indretning efter elevernes behov. Der er f.eks. flere små lokaler.\nStaben for Kommunale Bygninger i Teknik og Miljø har besigtiget bygningerne og vurderet det samlede behov for og udgifter til renovering af Ryhavegård.\nForeløbigt overslag over udgifter til renovering af Ryhavegård med henblik på etablering af STU:\nByggesagsbehandling, forsikring, rådgivning m.v.\nSkanderborg Aktivitetscenter ser ud over etableringen af STU også et fremadrettet potentiale i at indrette Ryhavegård til Udeholdet.\nUdeholdet er et tilbud for borgere, der generelt har brug for moderat støtte, struktur, opmærksomhed, omsorg og guidning i hverdagen. Der er også borgere tilknyttet Udeholdet med let og mere omfattende behov for støtte. Udeholdet er i øjeblikket beliggende i Firgårde ved Ry. Der er i alt tilknyttet ca. 25 borgere. Arbejde og produktion er i høj grad et omdrejningspunkt på Udeholdet, der meget ligner en normal arbejdsplads. Der er faste aftaler med borgerne om mødetid, pauser, arbejdsmiljø, kommunikation etc. Der arbejdes hovedsageligt på træværksted, metalværksted, motorværksted, med brændekløvning, i drivhus og på mark.\nUdeholdets kontrakt med det nuværende lejemål i Firgårde ved Ry udløber om godt fire år.\nDet er besværligt for stort set alle borgere at komme til Firgårde med offentlig transport. Aktuelt bliver alle Udeholdets borgere transporteret på arbejde.\nStalden og maskinrummet på Ryhavegård er egnede til Udeholdets aktiviteter, og den omkringliggende jord kan benyttes til havehold. Det kræver, at der skaffes noget mere rum omkring bygningerne til maskinparken, savværk, brændekløvning og drivhuse.\nUdeholdets nuværende udgifter til husleje er 280.000 kr. årligt plus aconto. Det kan være en fordel for Skanderborg Kommune at flytte aktiviteter fra lejede bygninger til egne bygninger, på grund af huslejeudgifterne.\nDet ovenstående økonomiske overslag afdækker ikke fremtidige udgifter på den lange bane (herunder udearealer), men blot udgifter til renovering til brug for STU.\nOmlægningen af de bevilgede midler fra huslejeudgift til renovering vil reducere servicerammen og belaste anlægsrammen med tilsvarende beløb.\nat midlerne afsat på Budget 2019 samt overslagsårene 2020 og 2021 til husleje for Særligt Tilrettelagt Ungdomsuddannelse (STU) på Grøndlandsvej 5 omlægges til istandsættelse og indretning af lokaler på Ryhavegård til brug for STU\nat der arbejdes videre med planerne om på sigt at indrette Ryhavegård til brug for Skanderborg Aktivitetscenter.\nat der således gives anlægsbevilling og frigives rådighedsbeløb på 1.080.000 kr. i 2019 til istandsættelse og indretning af lokaler på Ryhavegårdsvej\nat rådighedsbeløbet finansieres af midler afsat til husleje for STU på Grønlandsvej 5; 360.000 kr. pr. år i årene 2019 til 2021, i alt 1.080.000 kr.\nØkonomiudvalget, 24. april 2019, pkt. 95:\nSocialudvalget, 4. april 2019, pkt. 41:\nat indstille midlerne afsat på Budget 2019 samt overslagsårene 2020 og 2021 til husleje for Særligt Tilrettelagt Ungdomsuddannelse (STU) på Grøndlandsvej 5 omlagt til istandsættelse og indretning af lokaler på Ryhavegård til brug for STU\nat sagen forelægges for Socialudvalget på ny, når der er mere information om fremtiden for Udeholdet.\n71 Forslag til budgetmæssig omfordeling i skolebevillingen\nSkoleområdet har særligt gennem de seneste skoleår oplevet en bevægelse, hvor flere børn indstilles til et skoletilbud uden for det almene. Situationen har således udviklet sig fra, at vi igennem en årrække har kunnet fordele et mindreforbrug fra specialområdet til skolerne til nu at have den modsatte situation.\nSåfremt der er et politisk ønske om at imødegå denne økonomiske forskydning af den samlede skolebevilling, vil Fagsekretariatet Børn og Unge foreslå en justering af principperne for ressourcefordelingen mellem det almene og det specielle område.\nSkoleområdet har særligt gennem de seneste skoleår oplevet en bevægelse, hvor flere børn indstilles til et skoletilbud uden for det almene.\nUndervisnings- og Børneudvalget har af flere omgange drøftet denne problemstilling, senest på udvalgsmødet den 6. marts 2019 under punkt 48 "Udvikling fra det almene skoletilbud til specialområdet". Temaet er ligeledes fremført i forbindelse med Byrådets arbejde med Budget 2020 som en af de væsentlige udfordringer, der udgør det aktuelle situationsbillede for kommunen. Herfra fremgår blandt andet følgende:\n"Andelen af elever i specialtilbud har i en årrække været dalende fra 4,6 % i skoleåret 2011/12 til bare 3,8 % i skoleåret 2015/16. Men i skoleåret 2018/19 er antallet af visiteringer taget til. Andelen af elever i specialtilbud har i dag aldrig været højere, forventningen er en andel på 5,2% ved udgangen af skoleåret.".\nUdviklingen udgør en såvel menneskelig som økonomisk udfordring. Udviklingen vil alt andet lige forskyde den nuværende økonomiske balance for den samlede skolebevilling fra det almene mod det specielle område. Det stigende antal elever i specialtilbud medfører inkl. kørsel en årlig merudgift i størrelsesordenen 6-7 mio. kr. for det kommende skoleår. Dette vil få en ikke ubetydelig indvirkning for den forestående skoleårsplanlægning og fordeling/udmøntning af skolebevillingen.\nSituationen har således udviklet sig fra, at vi igennem en årrække har kunnet fordele et mindreforbrug fra specialområdet til skolerne, til nu at have den modsatte situation.\nFagsekretariatet Børn og Unge foreslår en model med fire følgende elementer i forhold til at imødegå de økonomiske konsekvenser af udviklingen:\nSom følge af et markant fald i antallet af flygtningebørn, der får et modtageklassetilbud, er der et forventet mindreforbrug på området på 1,75 mio. kr. årligt.\n2. Grundtildeling til inklusion\nDen nuværende inklusionsmodel indebærer, at der i puljen til inklusion som udgangspunkt fordeles godt 50 mio. kr. Ved henvisning fra det almene til et specialtilbud fratrækkes 141.000 kr. i tildeling. Samtidig er der dog indbygget et minimum for tildeling på 141.000 kr. Med andre ord kan den enkelte skole ikke opnå en mindre tildeling fra inklusionspuljen end 141.000 kr. uanset hvor mange elever, skolen henviser til et specialtilbud. Ud fra den aktuelle status for kommende skoleår betyder den nuværende model, at fem skoler p.t. har henvist 22 elever mere, end de finansieringsmæssigt bidrager til, svarende til ca. 3 mio. kr.\nDet foreslås, at de pågældende skoler i det kommende skoleår skal fratrækkes halvdelen af værdien af de henviste elever, der ligger under grundtildelingen, svarende til ca. 1,5 mio. kr.\n3. Justering af tildeling til almenområdet\nDesuden vil den nuværende tildeling til almenområdet kunne reduceres således:\nTildelingen pr. elev for hver elev ud over 14 elever pr. klassetrin reduceres med 0,4 timer pr. år på alle klassetrin.\nTildeling pr. elev til almindelig inklusion ændres på 0. – 6. klassetrin fra 5,4 timer pr. elev pr. år til 5,2 timer, på 7. – 9. klassetrin ændres tildeling fra 2,7 timer til 2,6 pr. elev pr. år.\nReduktionerne svarer til 4,5 mio. kr.\n4. Tildeling til specialtilbud\nTildelingen til specialklasserækker og hovedparten af specialskoler sker ud fra en pris pr. elev. Det betyder, at udgiften pr. elev er den samme, hvad enten der er 30 eller 60 elever i tilbuddet. Det foreslås, at tildelingen ændres, så der gives en grundtildeling og samtidig en lidt lavere pris pr. elev til specialklasserækkerne, Columbusskolen og Jeksendalskolen. Grundtildelingen og taksterne fastsættes ud fra, at tildelingen ved 30 elever vil være uændret. Kun et enkelt specialklassetilbud har i dag under 30 elever.\nJusteringen af prisen pr. elev svarer til 1 mio. kr.\nSamlet udgør forslagene følgende:\n1,75 mio. kr.\nGrundtildeling til inklusion\nTildeling til det almene\nTildelinger til specialklaser og to specialskoler\n8,75 mio. kr.\nEt samlet overblik over de økonomiske konsekvenser for de enkelte skoler med og uden justering af modellen vil blive fremlagt på udvalgsmødet.\nForslagene vil kunne kombineres med henblik på at skabe "balance" på skolebevillingen. En reduktion i tildelingerne på 0,5 mio. kr. svarer til én lærerstilling.\nChef for styring og budget Jimmy Lemming samt chef for skoler og specialundervisning deltager under behandlingen af sagen i Undervisnings- og Børneudvalget.\nØkonomisk beregning på Undervisnings- og Børneudvalgets indstilling ift. håndtering af de økonomsiske udfordringer er vedlagt.\nat der træffes beslutning om, hvorvidt der ønskes en justering af de nuværende principper for fordelingen af den samlede skolebevilling mellem de almene og specielle skoletilbud.\nat de økonomiske udfordringer ved bevægelsen fra almene skoletilbud til flere i specialtilbud på 6 mio. kr. håndteres via\njustering af tildeling til almenområdet ved ændring af á-prisen pr. elev for hver elev svarende til 2,625 mio. kr.\njustering af grundtildeling til inklusion på 1,5 mio. kr.\njustering af tildeling for specialtilbud ved ændring af prisen pr. elev svarende til 1 mio. kr.\njustering af to-sprogsområdet på 0,875 mio. kr.\nØkonomiudvalget, 24. april 2019, pkt. 96:\nØkonomiudvalget forudsatte ved behandlingen af sagen, at Undervisnings- og Børneudvalget arbejder videre med udarbejdelse af et forandringsforslag i forbindelse med Budget 2020.\nUndervisnings- og Børneudvalget, 4. april 2019, pkt. 58:\nUndervisnings-og Børneudvalget vedtog at indstille,\nat der til Økonomiudvalgets behandling af sagen udarbejdes en økonomiske beregning på Undervisnings- og Børneudvalgets indstilling ift. håndtering af de økonomsiske udfordringer\nat der skal udarbejdes et forandringsforslag i forbindelse med Budget 2020.\nMaria Temponeras kunne ikke tiltræde indstillingen.\nØkonomiske beregning på Undervisnings- og Børneudvalgets indstilling ift. håndtering af de økonomsis\n72 Valg til Europa-Parlamentet den 26. maj 2019\nSøndag den 26. maj 2019 afvikles der valg til Europa-Parlamentet. I den forbindelse skal Byrådet fastlægge en række praktiske ting vedrørende afviklingen af valget.\nSøndag den 26. maj 2019 skal der afholdes valg af 14 danske medlemmer til Europa-Parlamentet.\nDet er i forbindelse med valget fastsat, at stemmeoptællingen skal foretages på de enkelte afstemningssteder umiddelbart efter afstemningens afslutning med efterfølgende fintælling i opstillingskredsene senest dagen efter afstemningen, det vil sige mandag den 27. maj 2019. Optællingen af personlige stemmer foretages i forbindelse med fintællingen.\nValg til Europa-Parlamentet og valg til Folketinget\nDer gøres opmærksom på, at der skal afholdes Folketingsvalg inden den 17. juni 2019. Den endelige dato kendes endnu ikke, og der kan være mulighed for, at de to valg afholdes samme dag. Det skal særligt bemærkes, at det i givet fald er forskellige vælgergrupper, der har stemmeret ved de to valghandlinger, og at det derfor må påregnes, hvis valgene afholdes samtidig, at der skal afholdes to forskellige valghandlinger på samme dato. Det betyder i praksis, at der skal udarbejdes særskilte valglister og udsendes særskilte valgkort til de to valg. Ligeledes gælder det, at valglokalerne skal indrettes med særskilte valgborde og stemmekasser, og så vidt muligt også med særskilte stemmerum.\nI det følgende lægges op til en fastlæggelse af den praktiske gennemførelse af valget til Europa-Parlamentet.\nUdpegning af valgbestyrelse\nForud for valget til Europa-Parlamentet vælges valgbestyrelser, valgstyrere og tilforordnede vælgere efter reglerne i lov om valg til Folketinget. Skanderborg Kommune er i henhold til disse regler kredskommune i en kreds, som også omfatter Odder og Samsø kommuner. Det betyder, at valgbestyrelsen består af ni medlemmer, hvor hver kommune er repræsenteret med tre medlemmer. Borgmesteren i kredskommunen er født formand for valgbestyrelsen. For Skanderborg Kommunes vedkommende er der ved Byrådets konstituering den 17. december 2017 sket udpegning af de to øvrige medlemmer af valgbestyrelsen i forbindelse med Folketingsvalg og valg til Europa-Parlamentet samt af stedfortrædere i valgbestyrelsen.\nDet betyder, at følgende repræsenterer Skanderborg Kommune i valgbestyrelsen:\nBorgmester Frands Fischer (S), fmd (stedfortræder: Frank W. Damgaard (A))\nByrådsmedlem Jens Szabo (V) (stedfortræder: Anders Rosenstand Laugesen (V))\nByrådsmedlem Tage Nielsen (B) (stedfortræder:Anne Heeager (B)).\nValgbestyrelsen tilvejebringer stemmesedler samt opslag med angivelse af de opstillede kandidatlister og anmeldte valgforbund. Valgbestyrelsen forestår endvidere stemmeoptællingen i opstillingskredsen i det omfang, det er fastsat i lovgivningen.\nHvis der skal afvikles to valg, skal der principielt vælges to valgbestyrelser. Der er dog intet til hinder for, at personer, der er medlemmer af valgbestyrelsen til europa-parlamentsvalget, tillige er medlemmer af valgbestyrelsen til folketingsvalget. På den baggrund – og med henvisning til Byrådets konstituering – vil ovennævnte personer repræsentere Skanderborg Kommune i begge valgbestyrelser.\nPrincipielt skal der vælges valgstyrere og tilforordnede til henholdsvis europa-parlamentsvalget og til folketingsvalget. Også her gælder det imidlertid, at de personer, der er valgt som valgstyrere eller tilforordnede ved europa-parlamentsvalget, tillige kan vælges som valgstyrere eller tilforordnede ved folketingsvalget. Her gælder det, at Byrådet ved konstitueringen i december 2017 gældende for folketingsvalg, valg til Europa-Parlamentet og folkeafstemninger – foretog udpegning af formændene for valgstyrerne på de enkelte afstemningssteder således:\nJens Sønderskov (F) som formand for valgstyrerne på Ejer Bavnehøj Skole\nHanne Majgaard (V) som formand for valgstyrerne i Galten Hallen\nClaus Leick (F) som formand for valgstyrerne på Gl. Rye Skole\nJørgen Naut (A) som formand for valgstyrerne i Hørning Idrætscenter\nClaus Bloch som formand for valgstyrerne i Låsby Hallen\nLars Vodsgaard, Egholmsvej 9, 8660 Skanderborg, som formand for valgstyrerne i Morten Børup Hallen\nBirte M. Andersen (V) som formand for valgstyrerne på Niels Ebbesen Skole\nSøren Erik Pedersen (V) som formand for valgstyrerne i Ry Hallerne\nKaren Schack Lindemann (A) som formand for valgstyrerne i Skovby Hallen\nFrank W. Damgaard (A) som formand for valgstyrerne i Stilling Hallen\nJonna Frausing Poulsen, Låsbyvej 111, Veng, 8660 Skanderborg som formand for valgstyrerne på Stjær Skole\nJan Krogh Ramussen, Nørregade 48, 8660 Skanderborg som formand for valgstyrerne i Virring Hallen.\nMed baggrund i ovennævnte vil de udpegede fungere som formænd for valgstyrerne ved såvel valget til Europa-Parlamentet som ved folketingsvalget. Det indstilles, at borgmesteren bemyndiges til at udpege de resterende valgstyrere og tilfordnede efter forslag fra de politiske partier. I den forbindelse skal det bemærkes, at partiernes involvering i udpegning af valgstyrere og tilforordnede vælgere sker via valgsystemet "Valghalla".\nAflønning af valgstyrere, tilforordnede vælgere og øvrige medhjælpere på valgstederne\nValgstyrere og tilforordnede vælgere vælges af Byrådet. Hvervet betragtes som borgerligt ombud, og de pågældende er dermed omfattet af diætreglerne i lov om kommunernes styrelse. I henhold til disse regler modtager valgstyrere, tilforordnede m.v. den fastsatte diætsats for hverv, der beslaglægger mere end fire timer. I 2019 udgør denne sats 850 kr.\nI henhold til lov om valg af danske medlemmer af Europa-Parlamentet og lov om valg til Folketinget er der dog mulighed for, at Byrådet kan beslutte, at der ikke ydes diæter, eller at de diæter, der ydes, udgør et andet beløb, end der følger af reglerne i lov om kommunernes styrelse. Dog kan diæterne pr. dag højst udgøre 2.125 kr. – svarende til det femdobbelte af det diætbeløb, som er fastsat for hverv, der beslaglægger under fire timer. Det indstilles, at der ydes de samme diæter som ved de seneste valg - altså, at valgstyrere og tilforordnede vælgere honoreres med tre gange den fastsatte diætsats for hverv, der beslaglægger mindre end fire timer. Det vil sige, at der ydes en samlet valgdiæt til valgstyrere og tilforordnede vælgere på 1.275 kr.\nFor kommunalt ansatte, der på valgdagen tilsiges til varetagelse af tekniske og praktiske opgaver på valgsteder m.v., gælder overenskomsternes sædvanlige arbejdstidsregler. Det betyder, at der med hjemmel i aftalerne om lokal løndannelse er mulighed for at indgå lokale aftaler om tilrettelæggelsen af arbejdstiden samt honorering m.v. på valgdagen. Der er med de faglige organisationer indgået en lokal aftale om arbejdstid og honorering på valgdagen i fald, at valget/valgene afholdes om søndagen den 26. maj 2019. Aftalen lyder på en timeløn svarende til 384,50 kr.\nAfgivelse af brevstemme og gennemgang af brevstemmer\nEnhver vælger, der måtte ønske det, kan brevstemme i Borgerservice på rådhuset og på bibliotekerne rundt om i kommunen. Brevstemmeafgivningen kan finde sted de sidste seks uger før afstemningsdagen, dog senest tredjesidste søgnedag før valgdagen. Der kan således brevstemmes til europa-parlamentsvalget fra og med 14. april 2019 til og med 23. maj 2019. Mindst ét sted i kommunen, hvor vælgerne kan brevstemme skal holdes åbent for brevstemmeafgivningen som minimum i tidsrummet fra kl. 9-16 den sidste afstemningsdag. Det indstilles, at borgmesteren bemyndiges til at godkende endelig plan for, hvor og hvornår, der holdes åbent for brevstemmer op til valget. Tidsfrister og steder for brevstemmeafgivning offentliggøres ved annoncering og via hjemmesiden.\nDer skal endvidere stilles hjælpemidler til rådighed ved brevstemmeafgivningen i form af sorte filtpenne, lupper og LED-lamper. På mindst ét sted i kommunen skal der stilles et hæve-sænkebord og et CCTV til rådighed - det vil sige en skærm, der kan forstørre stemmesedlen. Sidstnævnte vil være at finde på Fælleden under brevstemmeafgivningen. Mulighederne for hjælpemidler vil blive annonceret i henhold til reglerne på området.\nGennemgang af brevstemmer sker i Skanderborg Kommune fredag den 24. maj 2019.\nAnsøgning om at brevstemme i eget hjem kan tidligst indgives den 28. april 2019 og senest den 14. maj 2019 kl. 18.00 med mindre Byrådet under hensyntagen til eventuelle særlige omstændigheder har fastsat en senere frist. Af hensyn til den praktiske tilrettelæggelse og gennemførelse af brevstemmeafgivningen for de, der ønsker at afgive stemme i eget hjem, indstilles det, at den almindelige frist for indgivelse af ansøgning herom, fastholdes, således at praksis fra tidligere valg fastholdes.\nDen 5. maj 2019 kan brevstemmeafgivningen påbegynde for visse boformer og boliger efter lov om social service og boliglovgivningen, herunder pleje- og ældreboliger, samt i vælgerens eget hjem m.v. Sidste frist for brevstemmeafgivningen for visse boformer m.v. er den 23. maj 2019.\nVælgere, der bor eller opholder sig i følgende boformer eller boliger, kan brevstemme i boformen eller boligen (institutionsreglen):\nPlejehjem og beskyttede boliger, der drives efter reglerne i lov om social service.\nBoformer tilvejebragt efter reglerne om lov om social service for kvinder, der har været udsat for vold, trusler om vold eller tilsvarende krise i relation til familie- eller samlivsforhold.\nBoformer tilvejebragt efter reglerne i lov om social service til midlertidige eller længerevarende ophold for voksne, der på grund af nedsat fysisk eller psykisk funktionsevne eller særlige sociale problemer har behov herfor.\nOpholdssteder uden for vælgernes bolig, hvor kommunen efter reglerne i lov om social service giver tilbud om personlig hjælp, omsorg og pleje til personer, som på grund af midlertidig eller varigt nedsat fysisk eller psykisk funktionsevne har behov herfor.\nAlmene plejeboliger, der er omfattet af lov om almene boliger m.v., plejeboliger, der er omfattet af lov om boliger for ældre og personer med handicap, ustøttede private plejeboliger, der er omfattet af lov om leje, og friplejeboliger, der er omfattet af lov om friplejeboliger.\nØvrige almene ældreboliger, der er omfattet af lov om almene boliger m.v.\nByrådet kan beslutte, at brevstemmeafgivning i de boformer og boligtyper, som er nævnt nedenfor, kan brevstemme i boformen efter institutionsreglen eller ske efter reglerne om brevstemmeafgivning i eget hjem:\nByrådet kan beslutte, at der ikke skal fortages brevstemmeafgivning på:\nIdet det af Borgerservice er vurderet, at ordningen med brevstemmeafgivning i eget hjem er den mest ressourcekrævende, indstilles det:\nAt brevstemmeafgivning sker efter institutionsreglen, hvor der er hjemmel til det.\nAt modtagelsen af brevstemmer hos vælgere i eget hjem varetages af en stemmemodtager, der er udpeget blandt de tilforordnede vælgere, og af en person udpeget blandt personalet, ansat i kommunens administration.\nValgplakater kan opsættes fra lørdag den 4. maj kl. 12.00 og skal tages ned igen senest den 3. juni 2019 jf. regler i vejlovgivningen.\nValgdagen og stemmeoptælling\nValgstederne åbner til europa-parlamentsvalget søndag den 26. maj 2019 kl. 9.00 og lukker kl. 20.00. Når afstemningen er afsluttet den 26. maj 2019 foretager valgstyrere og de tilforordnede vælgere stemmeoptællingen på valgstedet. Valgbestyrelsen foretager senest dagen efter valget fintælling for hvert afstemningsområde for sig og herefter hele opstillingskredsen under ét. På valgaftenen optælles, hvor mange stemmer, der ved afstemningen er afgivet for hver kandidatliste. Ved fintællingen dagen efter valget opstælles, hvor mange stemmer, der er afgivet for de enkelte kandidater.\nFintælling af valget finder sted mandag den 27. maj i Fælledhallen, Skanderborg Fælled 1, 8660 Skanderborg.\nSærlige hjælpemidler på valgstederne\nDer er kommet nye regler på valgstederne. Der skal forefindes hjælpemidler i form af sorte filtpenne og LED Lamper. På mindst ét valgsted i kommunen skal forefindes hæve-sænkeborde og en CCTV. Hæve-sænkeborde vil være at finde på alle valgsteder i Skanderborg Kommune og CCTV være at finde på valgstedet: Morten Børup Hallen. Hjælpemidler m.v. vil fremgå af annoncering inden valget og på selve valgstederne på valgdagen ved opslag.\nAfstemningssteder med mindre end fem brevstemmer\nHvis der for et af kommunens afstemningssteder modtages færre end fem brevstemmer, da skal disse brevstemmer efter Byrådets beslutning overføres til registrering på et afstemningssted, hvor der er modtaget mindst fem brevstemmer og afleveres til valgstyrerne for dette sted. Reglerne er en sikring af stemmehemmeligheden. På den baggrund indstilles det godkendt, at hvis der for et af valgstederne modtages færre end fem brevstemmer, da overføres disse til registrering m.v. i det afstemningsområde, hvor Morten Børup Hallen er valgsted.\nKørsel til stemmestedet for gangbesværede m.v.\nFor handicappede og gangbesværede vælgere, der ønsker at stemme ved fremmøde på et valgsted, skal der tages stilling til etablering af en kørselsordning. Med sigte på at fremme muligheden for, at disse vælgere kan afgive stemme ved fremmøde på et valgsted indstilles det, at der etableres en særlig kørselsordning med tilbud om transport mellem bosted og stemmestedet. Anvendelse af tilbuddet om kørsel forudsætter tilmelding til ordningen via henvendelse til Skanderborg Kommune senest den 21. maj kl. 12.00.\nKørselsordningen annonceres, ligesom der orienteres om ordningen via medarbejderne i ældre- og handicapområdet.\nI budgettet for 2019 er der afsat midler til afholdelse af valg.\nat orienteringen om sammensætningen af valgbestyrelsen for valg til Europa-Parlamentet og folketingsvalget tages til efterretning\nat orienteringen om udpegning af formænd for valgstyrerne tages til efterretning\nat borgmesteren bemyndiges til at udpege øvrige valgstyrere og tilforordnede vælgere efter forslag fra de politiske partier\nat valgstyrere og tilforordnede vælgere honoreres for varetagelse af det hverv, som de udpeges til, med tre gange den fastsatte diætsats for hverv, der beslaglægger mindre end fire timer (1.275 kr.)\nat borgmesteren bemyndiges til at godkende plan for, hvor og hvornår Borgerservice og bibliotekerne holder åbent for afgivelse af brevstemmer op til afstemningerne\nat brevstemmeafgivning sker efter institutionsreglen, hvor der er hjemmel til det\nat modtagelsen af stemmer hos vælgeren i eget hjem varetages af en stemmemodtager, der er udpeget blandt de tilforordnede vælgere, og af en person udpeget blandt personalet, ansat i kommunens administration\nat fristen for ansøgning om at brevstemme i eget hjem fastsættes til den 14. maj 2019\nat der etableres en særlig kørselsordning for handicappede og gangbesværede vælgere med tilbud om transport mellem bosted og stemmested\nat anvendelse af tilbuddet om kørsel forudsætter tilmelding til ordningen via telefonisk henvendelse til Skanderborg Kommune senest den 21. maj 2019\nat der – hvis et af kommunens valgsteder modtager færre end fem brevstemmer – sker en overførsel af disse til registrering m.v. i det afstemningsområde, hvor Morten Børup Hallen er afstemningssted.\nat tage orienteringen om sammensætningen af valgbestyrelsen for valg til Europa-Parlamentet og folketingsvalget til efterretning\nat tage orienteringen om udpegning af formænd for valgstyrerne til efterretning\nØkonomiudvalget, 24. april 2019, pkt. 97:\nat tiltræde indstillingen fra sekretariatscehfen.\nDirektionen, 9. april 2019, pkt. 83:\nat tiltræde indstillingen fra sekretariatschefen.\n73 Valg af ny valgstyrerformand til europa-parlamentsvalget den 26. maj 2019\nClaus Bloch er forhindret i at udføre hvervet som formand for valgstyrerne i Låsbyhallen ved valget til EU-parlamentet den 26. maj 2019. Der skal derfor udpeges en ny formand.\nVed Byrådets konstituerende møde den 17. december 2017 valgte Byrådet Claus Bloch som formand for valgstyrerne på valgstedet i Låsbyhallen ved folketingsvalg, folkeafstemning og valg til EU-parlamentet. Claus Bloch har imidlertid meddelt, at han er forhindret i at udføre hvervet som formand for valgstyrerne ved valget til EU-parlamentet den 26. maj 2019.\nDer skal derfor udpeges en ny formand.\nat der udpeges en ny formand for valgstyrerne i Låsbyhallen i forbindelse med valget til Europa-parlamentet den 26. maj 2019.\nat Anders Laugesen udpeges som formand for valgstyrerne i Låsbyhallen i forbindelse med valget til Europa-parlamentet den 26. maj 2019.\n74 Salg af matr. nr. 1ff, Stilling, Skanderborg Jorder\nDer skal i denne sag tages stilling til, hvorvidt Skanderborg Kommune vil sælge matr.nr. 1ff, Stilling, Skanderborg Jorder.\nAdministrationen har gennem længere tid haft dialog med en udvikler vedrørende ejendommen Lynghøjvej 56A, Stilling. Det er nødvendigt for udvikling af ejendommen at skabe en anden vejadgang, da den eksisterende vejadgang ikke er egnet til en udvidelse. Udvikler ønsker derfor at købe matr.nr. 1ff, Stilling, Skanderborg Jorder (se bilag 1), der vil give mulighed for en bredere vejadgang direkte til Erantisvej. Den nuværende adgangsvej til Lynghøjvej 56A vil efter etablering af den nye vejadgang blive udlagt til sti, der via matr.nr. 1ar, Stilling, Skanderborg Jorder vil udgøre en stiforbindelse mellem Lynghøjvej og Anemonevej.\nMatr.nr. 1ff udgør 103 m2 og kan ikke selvstændigt bebygges. Den vil derfor kunne sælges uden forudgående offentligt udbud.\nGrundet arealets størrelse og fremtidige anvendelse foreslås arealet solgt til gennemsnittet af den offentlige vurdering af de tilstødende arealer. Den offentlige vurdering af Lynghøjvej 56A udgør 285 kr. pr. m2, mens den offentlige vurdering for hhv. Erantisvej 9 og 10 udgør 350 kr. pr. m2. Arealet foreslås dermed solgt til 330 kr. pr. m2. Dette giver en samlet pris på 34.000 kr.\nat matr.nr. 1ff, Stilling, Skanderborg Jorder sælges til 34.000 kr.\nat indtægten for salget henhører under den eksisterende bevilling for salg af kommunale ejendomme.\nØkonomiudvalget, 24. april 2019, pkt. 105:\nDirektionen, 9. april 2019, pkt. 95:\nKortbilag med angivelse af matr.nr. 1ff i Stilling\n75 Lukket punkt: Fastsættelse af mindstepriser\n76 Lukket punkt: Proces for salg af ejendom